Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho účinnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 107 – Jednotné ustanovenia pre typové schvaľovanie vozidiel kategórie M2 alebo M3 z hľadiska ich celkovej konštrukcie

Obsahuje celý platný text vrátane:

série zmien 03 – dátum nadobudnutia platnosti: 11. augusta 2010.

OBSAH

PREDPIS

PRÍLOHY

1. ROZSAH PÔSOBNOSTI

2. VYMEDZENIE POJMOV

Na účely tohto predpisu:

Vozidlá s kapacitou nepresahujúcou 22 cestujúcich okrem vodiča sú rozdelené do dvoch tried vozidiel:

Vozidlo môže patriť do viac než jednej triedy. V takom prípade môže byť schválené pre každú triedu, do ktorej patrí.

Vozidlá s kapacitou nad 22 cestujúcich okrem vodiča sú rozdelené do troch tried:

Pod „pohotovostnou hmotnosťou vozidla“ sa rozumie hmotnosť nenaloženého vozidla s karosériou a, v prípade ťažného vozidla, aj so spojovacím zariadením v pohotovostnom stave alebo hmotnosť podvozku s kabínou, ak výrobca nenamontuje karosériu, a/alebo so spojovacím zariadením [vrátane chladiacej kvapaliny, olejov, 90 % paliva, 100 % iných kvapalín okrem úžitkovej vody, náhradného kolesa a vodiča (75 kg)] a v prípade autobusov a autokarov hmotnosť člena posádky, ak je vo vozidle sedadlo pre člena posádky.

3. ŽIADOSŤ O SCHVÁLENIE

4. SCHVÁLENIE

5. POŽIADAVKY

6. ZMENA A ROZŠÍRENIE SCHVÁLENIA TYPU VOZIDLA ALEBO KAROSÉRIE

7. ZHODA VÝROBY

Postupy na zabezpečenie zhody výroby musia byť v súlade s postupmi stanovenými v dodatku 2 (E/EHK/324-E/EHK/TRANS/505/Rev.2) k dohode a musia spĺňať tieto požiadavky:

8. SANKCIE V PRÍPADE NEZHODY VÝROBY

9. DEFINITÍVNE ZASTAVENIE VÝROBY

Ak držiteľ schválenia úplne zastaví výrobu typu vozidla alebo karosérie podľa tohto predpisu, informuje o tom orgán, ktorý schválenie udelil. Po prijatí príslušného oznámenia informuje tento orgán o zastavení výroby ostatné strany dohody z roku 1958, ktoré uplatňujú tento predpis, a to prostredníctvom oznamovacieho formulára, ktorého vzor je uvedený v časti 1 prílohy 1 k tomuto predpisu.

10. PRECHODNÉ USTANOVENIA

11. NÁZVY A ADRESY TECHNICKÝCH SLUŽIEB VYKONÁVAJÚCICH SKÚŠKY TYPOVÉHO SCHVAĽOVANIA A NÁZVY A ADRESY SPRÁVNYCH ORGÁNOV

Zmluvné strany dohody, ktoré uplatňujú tento predpis, oznámia sekretariátu Organizácie spojených národov názvy a adresy technických služieb zodpovedných za vykonávanie skúšok typového schvaľovania a názvy a adresy správnych orgánov, ktoré udeľujú schválenia a ktorým sa zasielajú osvedčenia o udelení schválení alebo o rozšírení alebo zamietnutí či odňatí schválení udelených v iných krajinách.

12. (Vyhradené)

(1) Podľa definície v prílohe 7 ku Konsolidovanej rezolúcii o konštrukcii vozidiel (R.E.3) (dokument TRANS/WP.29/78/Rev.1/Amend.2, naposledy zmenený dokumentom Amend. 4).

(2) Používanie týchto vozidiel môže podliehať pravidlám stanoveným vnútroštátnymi správnymi orgánmi.

(3) 1 pre Nemecko, 2 pre Francúzsko, 3 pre Taliansko, 4 pre Holandsko, 5 pre Švédsko, 6 pre Belgicko, 7 pre Maďarsko, 8 pre Českú republiku, 9 pre Španielsko, 10 pre Srbsko, 11 pre Spojené kráľovstvo, 12 pre Rakúsko, 13 pre Luxembursko, 14 pre Švajčiarsko, 15 (voľné), 16 pre Nórsko, 17 pre Fínsko, 18 pre Dánsko, 19 pre Rumunsko, 20 pre Poľsko, 21 pre Portugalsko, 22 pre Ruskú federáciu, 23 pre Grécko, 24 pre Írsko, 25 pre Chorvátsko, 26 pre Slovinsko, 27 pre Slovensko, 28 pre Bielorusko, 29 pre Estónsko, 30 (voľné), 31 pre Bosnu a Hercegovinu, 32 pre Lotyšsko, 33 (voľné), 34 pre Bulharsko, 35 (voľné), 36 pre Litvu, 37 pre Turecko, 38 (voľné), 39 pre Azerbajdžan, 40 pre Bývalú juhoslovanskú republiku Macedónsko, 41 (voľné), 42 pre Európske spoločenstvo (typové schvaľovanie udeľujú členské štáty, ktoré používajú svoje príslušné symboly EHK), 43 pre Japonsko, 44 (voľné), 45 pre Austráliu, 46 pre Ukrajinu, 47 pre Juhoafrickú republiku, 48 pre Nový Zéland, 49 pre Cyprus, 50 pre Maltu, 51 pre Kórejskú republiku, 52 pre Malajziu, 53 pre Thajsko, 54 a 55 (voľné), 56 pre Čiernu Horu, 57 (voľné) a 58 pre Tunisko. Ďalším štátom sa prideľujú ďalšie čísla postupne v poradí, v ktorom ratifikujú Dohodu o prijatí jednotných technických predpisov pre kolesové vozidlá, zariadenia a časti, ktoré sa môžu montovať a/alebo používať na kolesových vozidlách, a o podmienkach pre vzájomné uznávanie typových schválení, udelených na základe týchto predpisov, alebo k nej pristúpia, a takto pridelené čísla oznamuje generálny tajomník Organizácie Spojených národov zmluvným stranám dohody.

PRÍLOHA 3

POŽIADAVKY, KTORÉ MUSIA SPĹŇAŤ VŠETKY VOZIDLÁ

1. až 6. (Vyhradené)

7. POŽIADAVKY

7.1. Všeobecne

7.1.1. Ak priestor pre vodiča nemá strechu, vodič by mal mať osobitnú ochranu pred prudkým vetrom, prachom, silným dažďom atď.

7.2. Hmotnosti a rozmery

7.2.1. Vozidlá musia spĺňať požiadavky prílohy 11.

7.2.2. Plocha pre cestujúcich

7.2.2.1. Celková plocha povrchu S0, ktorá je k dispozícii pre cestujúcich, sa vypočíta tak, že od celkovej plochy povrchu vozidla sa odpočíta:

7.2.2.1.1. plocha priestoru pre vodiča;

7.2.2.1.2. plocha schodov pri dverách a akéhokoľvek ďalšieho schodu s hĺbkou menšou ako 300 mm a plocha, ktorú zaberajú dvere a ich mechanizmus, keď sú v činnosti;

7.2.2.1.3. plocha každej časti, nad ktorou je zvislá svetlá výška meraná od podlahy bez ohľadu na výčnelky uvedené v bode 7.7.8.6.3 a 7.7.8.6.4 menšia ako 1 350 mm. V prípade vozidiel triedy A alebo B môže byť tento rozmer znížený na 1 200 mm;

7.2.2.1.4. plocha akejkoľvek časti vozidla, ku ktorej majú cestujúci zamedzený prístup, ako je vymedzené v bode 7.9.4;

7.2.2.1.5. plocha akéhokoľvek priestoru vyhradeného len na prepravu tovaru alebo batožiny, z ktorej sú cestujúci vylúčení;

7.2.2.1.6. plocha potrebná na zabezpečenie čistej pracovnej plochy pri výdaji jedál;

7.2.2.1.7. plocha podlahy, ktorú zaberá akékoľvek schodisko, polovičné schodisko, spojovacie schodisko alebo povrch ktoréhokoľvek schodu.

7.2.2.2. Plocha povrchu S1, ktorá je k dispozícii pre stojacich cestujúcich (len v prípade vozidiel triedy A, I a II, v ktorých je povolená preprava stojacich cestujúcich), sa vypočíta tak, že z plochy S0 sa odpočíta:

7.2.2.2.1. plocha všetkých častí podlahy, ktorých sklon presahuje maximálne prípustné hodnoty stanovené v bode 7.7.6;

7.2.2.2.2. plocha všetkých častí, ktoré nie sú prístupné stojacim cestujúcim, keď sú obsadené všetky sedadlá, s výnimkou sklopných sedadiel;

7.2.2.2.3. plocha všetkých častí, ktorej svetlá výška nad podlahou je menšia ako výška uličky uvedená v bode 7.7.5.1 (v tejto súvislosti sa neberú do úvahy držadlá);

7.2.2.2.4. plocha pred priečnou zvislou rovinou prechádzajúcou stredom sedacej časti sedadla vodiča (v jeho najzadnejšej polohe);

7.2.2.2.5. plocha 300 mm pred všetkými sedadlami inými ako sklopnými s výnimkou miest, kde sú bočne orientované sedadlá; v tomto prípade môže byť tento rozmer znížený na 225 mm. V prípade variabilného usporiadania sedadiel sa na sedadlá považované za používané sedadlá vzťahuje bod 7.2.2.4;

7.2.2.2.6. každá plocha, na ktorú nie je možné umiestniť obdĺžnik s rozmermi 400 mm × 300 mm a ktorá nebola vylúčená podľa ustanovení bodov 7.2.2.2.1 až 7.2.2.2.5;

7.2.2.2.7. vo vozidlách triedy II plocha, na ktorej nie je povolené státie;

7.2.2.2.8. v dvojpodlažných vozidlách každá plocha horného podlažia;

7.2.2.2.9. plocha priestoru(-ov) pre invalidný vozík, ak sa považuje za plochu obsadenú používateľom(-mi) invalidného vozíka, pozri bod 7.2.2.4;

7.2.2.2.10. plocha priestoru(-ov) pre invalidný vozík určená len na použitie používateľom(-mi) invalidného vozíka.

7.2.2.3. Vo vozidle musí určitý počet sedadiel (P), okrem sklopných sedadiel, zodpovedať požiadavkám bodu 7.7.8. Ak vozidlo patrí do triedy I, II alebo A, musí byť počet sedadiel na každom podlaží minimálne rovný počtu štvorcových metrov podlahy tohto podlažia vyhradenej pre cestujúcich a (prípadne) pre posádku, zaokrúhlenému nadol na najbližšie celé číslo; toto číslo sa v prípade vozidiel triedy I môže s výnimkou horného podlažia znížiť o 10 percent.

7.2.2.4. V prípade vozidla s variabilným počtom sedadiel sa plocha pre stojacich cestujúcich (S1) určuje a ustanovenia bodu 3.3.1 prílohy 11 platia podľa vhodnosti pre všetky ďalej uvedené okolnosti:

7.2.2.4.1. pri obsadení všetkých miest na sedenie a následnom obsadení zvyšnej plochy pre stojacich cestujúcich a, ak zostane priestor, pri obsadení všetkých priestorov pre invalidné vozíky;

7.2.2.4.2. pri obsadení všetkých možných plôch pre stojacich cestujúcich a následnom obsadení zvyšných sedadiel pre sediacich cestujúcich a, ak zostane priestor, pri obsadení všetkých priestorov pre invalidné vozíky;

7.2.2.4.3. pri obsadení všetkých priestorov pre invalidné vozíky a následnom obsadení všetkých zvyšných plôch pre stojacich cestujúcich a potom pri obsadení všetkých zvyšných dostupných sedadiel.

7.2.3. Označenie vozidiel

7.2.3.1. V priestore pre vodiča musí byť na mieste dobre viditeľnom pre vodiča v sediacej polohe priestor pre označenia podľa bodu 3.3 prílohy 11:

7.2.3.1.1. maximálny počet miest na sedenie, pre ktoré je vozidlo skonštruované;

7.2.3.1.2. maximálny počet miest na státie (ak vo vozidle sú) pre ktoré je vozidlo skonštruované;

7.2.3.1.3. maximálny počet miest pre invalidné vozíky (ak vo vozidle sú), pre ktoré je vozidlo skonštruované.

7.2.3.2. (Vyhradené)

7.2.3.3. (Vyhradené)

7.2.3.3.1. Hmotnosť batožiny, ktorú možno prepravovať, keď je vozidlo obsadené maximálnym počtom cestujúcich a členov posádky a keď vozidlo nepresahuje maximálnu technicky prípustnú hmotnosť alebo prípustné zaťaženie na každú nápravu. Táto hmotnosť zahŕňa hmotnosť batožiny: 7.2.3.3.1.1. v batožinových priestoroch (hmotnosť B, bod 7.4.3.3.1 prílohy 11); 7.2.3.3.1.2. na streche, ak je uspôsobená na prepravu batožiny (hmotnosť BX, bod 7.4.3.3.1 prílohy 11).

7.3. Pevnosť nadstavby

7.3.1. Všetky jednopodlažné vozidlá triedy II a III musia mať nadstavby, ktoré spĺňajú požiadavky predpisu č. 66.

7.4. Skúška stability

7.4.1. Stabilita vozidla musí byť taká, aby sa bod, v ktorom dochádza k prevráteniu, nedosiahol, ak sa povrch, na ktorom vozidlo stojí, striedavo nakloní na obe strany v uhle 28 stupňov od horizontály.

7.4.2. Na účely uvedenej skúšky musí mať vozidlo aspoň svoju pohotovostnú hmotnosť, ako je uvedené v bode 2.18 tohto predpisu, a zároveň musí spĺňať tieto podmienky:

7.4.2.1. Na každé sedadlo pre cestujúcich (v prípade dvojpodlažných vozidiel len na hornom podlaží) sa umiestni záťaž rovnajúca sa Q (ako je stanovené v bode 3.2.3.2.1 prílohy 11). Ak je jednopodlažné vozidlo určené pre prepravu stojacich cestujúcich alebo člena posádky, ktorý nesedí, musí byť ťažisko záťaží Q alebo hmotnosti 75 kg, ktorá ich predstavuje, rovnomerne rozložené na ploche pre stojacich cestujúcich, resp. pre posádku vo výške 875 mm. Ak je dvojpodlažné vozidlo určené na prepravu člena posádky, ktorý nesedí, ťažisko záťaže o hmotnosti 75 kg, ktorá predstavuje člena posádky, sa musí nachádzať v uličke horného podlažia vo výške 875 mm. Ak je vozidlo vybavené na prevoz batožiny na streche, musí sa na strechu upevniť rovnomerne rozložená záťaž (BX) o hmotnosti, ktorá nie je nižšia ako výrobcom udaná hmotnosť v súlade s bodom 3.2.3.2.1 prílohy 11 a ktorá predstavuje takú batožinu. Ostatné batožinové priestory nesmú obsahovať žiadnu batožinu.

7.4.2.2. Ak má vozidlo variabilnú kapacitu na sedenie, kapacitu na státie alebo je skonštruované tak, že môže prevážať jeden alebo viac invalidných vozíkov, vzhľadom na každú plochu priestorov pre cestujúcich, v ktorých dochádza ku zmenám, záťaže podľa bodu 7.4.2.1 sú väčšie ako: a) hmotnosť predstavovaná počtom sediacich cestujúcich, ktorí môžu obsadiť príslušný priestor, vrátane hmotnosti každého odmontovateľného sedadla alebo b) hmotnosť predstavovaná počtom stojacich cestujúcich, ktorí môžu obsadiť príslušný priestor, alebo c) hmotnosť invalidných vozíkov a ich používateľov, ktorí môžu obsadiť priestor pri celkovej hmotnosti 250 kg na každé miesto vo výške 500 mm nad podlahou v strede každého miesta pre invalidný vozík, alebo d) hmotnosť sediacich cestujúcich, stojacich cestujúcich a používateľov invalidných vozíkov a akákoľvek kombinácia týchto cestujúcich, ktorí sa môžu zdržiavať v príslušnom priestore.

7.4.3. Výška akéhokoľvek stupienka používaného na zabránenie bočnému šmyku kolesa vozidla na zariadení na skúšanie naklonenia nesmie byť väčšia než dve tretiny vzdialenosti medzi povrchom, na ktorom vozidlo stojí pred tým, než je naklonené, a tou časťou ráfika tohto kolesa, ktorá je najbližšie k povrchu, keď je vozidlo zaťažené v súlade s bodom 7.4.2.

7.4.4. Počas skúšky nesmú prísť žiadne časti vozidla do vzájomného kontaktu, ak do neho nemajú prísť pri bežnom používaní, ani sa žiadne časti nesmú poškodiť alebo narušiť.

7.4.5. Na preukázanie toho, že sa vozidlo za podmienok popísaných v bodoch 7.4.1 a 7.4.2 neprevráti, sa môže alternatívne použiť výpočtová metóda. Pri takom výpočte sa berú do úvahy tieto parametre:

7.4.5.1. hmotnosti a rozmery;

7.4.5.2. výška ťažiska;

7.4.5.3. tuhosť pružín;

7.4.5.4. zvislá a vodorovná tuhosť pneumatiky;

7.4.5.5. charakteristiky regulácie tlaku vzduchu vo vzduchových pružinách;

7.4.5.6. poloha momentového stredu;

7.4.5.7. odolnosť karosérie proti krutu. Metóda výpočtu je opísaná v dodatku 1 k tejto prílohe.

7.5. Ochrana pred nebezpečenstvom vzniku požiaru

7.5.1. Motorový priestor

7.5.1.1. V motorovom priestore sa nesmie použiť horľavý, zvukovoizolačný materiál alebo materiál náchylný na nasiaknutie palivom, mazivom alebo iným horľavým materiálom, pokiaľ nie je takýto materiál pokrytý nepriepustnou vrstvou.

7.5.1.2. Je potrebné prijať opatrenia, ktorými sa pokiaľ možno zabráni zhromažďovaniu paliva, mazacieho oleja alebo akéhokoľvek horľavého materiálu v ktorejkoľvek časti motorového priestoru, a to buď formou vhodného usporiadania motorového priestoru alebo zabezpečením odvádzacích otvorov.

7.5.1.3. Medzi motorovým priestorom alebo iným zdrojom tepla (ako je zariadenie určené na pohlcovanie energie, ktorá sa uvoľňuje pri zostupe vozidla dolu svahom s dlhým spádom, napr. odľahčovacia brzda alebo zariadenie na vykurovanie interiéru karosérie, ktoré však funguje inak než na princípe obehu teplej vody) a zostatkom vozidla musí byť umiestnená prepážka z tepelne odolného materiálu. Všetky upevňovacie svorky, tesnenia atď. použité v súvislosti s prepážkou musia byť odolné voči ohňu.

7.5.1.4. Vykurovacie zariadenie, ktoré pracuje na inom princípe než na obehu teplej vody, môže byť umiestnené v priestore pre cestujúcich, ak je uzavreté v puzdre z materiálu, ktorý je odolný voči teplotám produkovaným týmto zariadením, neuvoľňuje žiadny toxický dym a je umiestnené tak, že nie je pravdepodobné, aby sa cestujúci dostal do styku s akýmkoľvek horúcim povrchom.

7.5.1.5. V prípade vozidiel, v ktorých sa motor nachádza za priestorom pre vodiča, musí byť tento priestor vybavený poplašným zariadením, ktoré vodiča zvukovo i vizuálne upozorní na prípadné prekročenie teploty v motorovom priestore a v každom priestore, v ktorom sa nachádza spaľovacie vykurovacie zariadenie.

7.5.1.5.1. Poplašné zariadenie je riešené tak, aby zistilo v motorovom priestore a každom priestore, v ktorom sa nachádza spaľovacie vykurovacie zariadenie, takú teplotu, ktorá prekračuje teplotu dosahovanú pri bežnej prevádzke.

7.5.1.5.2. Podmienky bodu 7.5.1.5.1 sa považujú za splnené, ak sú z hľadiska prekročenia teploty sledované tieto časti motorového priestoru a každého priestoru, v ktorom sa nachádza spaľovacie vykurovacie zariadenie: 7.5.1.5.2.1. časti, v ktorých sa v prípade úniku môžu horľavé kvapaliny (tekutiny alebo plyny) dostať do kontaktu s nekrytými komponentmi, napr. preplňovačom alebo výfukovým systémom, vrátane komponentov primontovaných k motoru, ktorých pracovná teplota je rovnaká alebo vyššia ako teplota vznietenia horľavých kvapalín (tekutín alebo plynov), a 7.5.1.5.2.2. časti, v ktorých sa v prípade úniku môžu horľavé kvapaliny (tekutiny alebo plyny) dostať do kontaktu s krytými komponentmi, napr. nezávislým vykurovacím zariadením, ktorých pracovná teplota je rovnaká alebo vyššia ako teplota vznietenia horľavých kvapalín (tekutín alebo plynov), a 7.5.1.5.2.3. časti, v ktorých sa v prípade úniku môžu horľavé kvapaliny (tekutiny alebo plyny) dostať do kontaktu s komponentmi, napr. alternátorom, ktorých teplota môže byť v prípade poruchy rovnaká alebo vyššia ako teplota vznietenia horľavých kvapalín (tekutín alebo plynov).

7.5.1.5.3. Poplašné zariadenie musí byť schopné prevádzky vždy, keď je v prevádzke štartér motora, až do chvíle, kým sa uvedie do prevádzky zariadenie na zastavenie motora, bez ohľadu na správanie vozidla.

7.5.2. Elektrické zariadenia a vedenie

7.5.2.1. Všetky káble musia mať dobrú izoláciu a všetky káble a elektrické zariadenia musia byť schopné odolávať teplote a vlhkosti, ktorým sú vystavené. V motorovom priestore sa musí venovať osobitná pozornosť ich schopnosti odolávať teplote prostredia a účinkom všetkých možných škodlivých látok.

7.5.2.2. Žiadny kábel použitý v elektrickom obvode nesmie byť prúdovo zaťažovaný viac, ako je preň stanovené z hľadiska spôsobu jeho inštalácie a maximálnej teploty okolia.

7.5.2.3. Každý elektrický obvod napájajúci niektorú časť zariadenia okrem štartéra, obvodu zapaľovania (pri zážihových motoroch), žeraviacich sviečok, zariadenia na zastavenie motora, obvodu nabíjania batérie a uzemnenia batérie musí mať poistku alebo prerušovač obvodu. Obvody napájajúce iné zariadenia však môžu byť chránené spoločnou poistkou alebo spoločným prerušovačom obvodu, ak súčet ich menovitej kapacity neprekračuje kapacitu poistky alebo prerušovača obvodu. V prípade multiplexovania musí výrobca na žiadosť technickej služby zodpovednej za vykonávanie skúšok dodať všetky súvisiace technické informácie.

7.5.2.4. Všetky káble musia byť dobre chránené a uchytené bezpečne v takej polohe, aby nemohli byť poškodené prerezaním, obrúsením alebo odretím.

7.5.2.5. Ak napätie v jednom alebo vo viacerých elektrických obvodoch vozidla prekročí 100 Vef (efektívna hodnota), musí byť ku každému prívodu takéhoto napájania, ktorý nie je elektricky spojený s kostrou, pripojený ručne ovládaný odpojovač, ktorý umožňuje odpojenie všetkých takýchto obvodov od hlavného prívodu elektrickej energie a ktorý musí byť umiestnený vnútri vozidla tak, aby bol vodičovi ľahko dostupný, za predpokladu, že žiadny taký odpojovač nie je schopný odpojiť akýkoľvek elektrický obvod, ktorý napája predpísané vonkajšie zariadenia pre osvetlenie a svetelnú signalizáciu vozidla. Tento bod sa nevzťahuje na okruhy vysokonapäťového zapaľovania, ani na samostatné vnútorné obvody v rámci vybavenia vozidla.

7.5.2.6. Všetky elektrické káble musia byť umiestnené tak, aby žiadna časť neprišla do kontaktu s palivovým potrubím alebo časťou výfukového potrubia alebo nebola vystavená nadmernému teplu, pokiaľ nie je zabezpečená špeciálna izolácia a ochrana, akou je napríklad elektromagneticky ovládaný výfukový ventil.

7.5.3. Batérie

7.5.3.1. Všetky batérie musia byť dobre zaistené a ľahko prístupné.

7.5.3.2. Priestor pre batérie musí byť oddelený od priestoru pre cestujúcich a priestoru vodiča a musí byť odvetraný do okolitého ovzdušia.

7.5.3.3. Svorky batérie musia byť chránené pred nebezpečenstvom skratu.

7.5.4. Hasiace prístroje a vybavenie prvej pomoci

7.5.4.1. Vo vozidle musí byť priestor na upevnenie jedného alebo viacerých hasiacich prístrojov, z toho jeden musí byť umiestnený v blízkosti sedadla vodiča. Vo vozidlách triedy A alebo B musí mať tento priestor aspoň 8 dm3 a vo vozidlách triedy I, II alebo III najmenej 15 dm3. V dvojpodlažných vozidlách musí byť zabezpečený dodatočný priestor pre umiestnenie hasiaceho prístroja na hornom podlaží.

7.5.4.2. Vo vozidle musí byť priestor na upevnenie jednej alebo viacerých lekárničiek. Vyčlenený priestor musí mať najmenej 7 dm3, minimálny rozmer nesmie byť menší než 80 mm.

7.5.4.3. Hasiace prístroje a lekárničky môžu byť zabezpečené proti krádeži alebo vandalizmu (napríklad vnútornou zámkou alebo za rozbitným sklom) za predpokladu, že umiestnenie týchto prístrojov je zreteľne označené a že je zabezpečené, aby uvedené prostriedky bolo možné v prípade núdze ľahko použiť.

7.5.5. Materiály

Vo vzdialenosti do 100 mm od výfukového systému, akéhokoľvek zariadenia s vysokým elektrickým napätím alebo iného významného zdroja tepla sa nesmie nachádzať žiadny horľavý materiál, pokiaľ nie je účinne krytý. V prípade potreby sa musí zabezpečiť kryt, ktorý by zabránil, aby sa mazivo alebo iný horľavý materiál dostali do styku s výfukovým systémom alebo iným významným zdrojom tepla. Na účely tohto bodu sa za horľavý materiál považuje taký materiál, ktorý nie je prispôsobený tomu, aby odolával teplotám, ktoré sa môžu v danom mieste vyskytovať.

7.6. Východy

7.6.1. Počet východov

7.6.1.1. Vo vozidle musí byť minimálne dvoje dverí, a to buď dvoje prevádzkových dverí alebo jedny prevádzkové dvere a jedny núdzové dvere. Každé dvojpodlažné vozidlo musí mať dvoje dverí na dolnom podlaží (pozri tiež bod 7.6.2.2). Minimálny počet požadovaných prevádzkových dverí je takýto:

Počet cestujúcich Počet prevádzkových dverí TRIEDA I a A TRIEDA II TRIEDA III a B 9 – 45 1 1 1 46 – 70 2 1 1 71 – 100 3 (2 v prípade dvojpodlažných vozidiel) 2 1 > 100 4 3 1

7.6.1.2. V každej tuhej časti kĺbového vozidla musia byť minimálne jedny prevádzkové dvere okrem prednej časti kĺbového autobusu triedy I, v ktorej musia byť dvoje dverí.

7.6.1.3. Na účely tejto požiadavky sa za núdzové dvere nepovažujú prevádzkové dvere ovládané servomotorom, pokiaľ ich nemožno v prípade potreby pohotovo otvoriť ručne v čase, keď bolo aktivované ovládanie uvedené v bode 7.6.5.1.

7.6.1.4. Minimálny počet núdzových východov musí byť taký, aby celkový počet východov v každom oddelenom priestore bol takýto:

Počet cestujúcich a členov posádky pripadajúcich na každý priestor Minimálny celkový počet východov 1 – 8 2 9 – 16 3 17 – 30 4 31 – 45 5 46 – 60 6 61 – 75 7 76 – 90 8 91 – 110 9 111 – 130 10 > 130 11

Počet východov na každom jednotlivom podlaží (v prípade dvojpodlažného vozidla) a v každom oddelenom priestore musí byť stanovený samostatne. Priestory toaliet alebo kuchyniek sa na účely stanovenia počtu núdzových východov nepovažujú za oddelené priestory. Únikové prielezy možno započítať len do uvedeného počtu núdzových východov.

7.6.1.5. Na účely stanovenia minimálneho počtu východov a ich umiestnenia sa každá tuhá sekcia kĺbového vozidla považuje za samostatné vozidlo. Spojovacia ulička medzi týmito časťami sa nepovažuje za východ. Priestory toaliet alebo kuchyniek sa na účely stanovenia počtu núdzových východov nepovažujú za oddelené priestory. Počet cestujúcich sa stanovuje pre každú tuhú časť. Rovina, v ktorej leží vodorovná os kĺbu medzi prepojenými tuhými časťami a ktorá je kolmá na pozdĺžnu os vozidla, ktoré sa pohybuje priamym smerom, sa považuje za hranicu medzi tuhými časťami.

7.6.1.6. Dvojité prevádzkové dvere sa počítajú za dvoje dverí a dvojdielne alebo viacdielne okno za dve núdzové okná.

7.6.1.7. Ak priestor pre vodiča neposkytuje prístup do priestoru pre cestujúcich priechodom spĺňajúcim jednu z podmienok opísaných v bode 7.7.5.1.1, musia byť splnené tieto podmienky:

7.6.1.7.1. Priestor pre vodiča musí mať dva východy, ktoré nesmú byť umiestnené v tej istej bočnej stene; ak je jedným z východov okno, musí spĺňať požiadavky na núdzové okná stanovené v bodoch 7.6.3.1 a 7.6.8.

7.6.1.7.2. Vedľa vodiča sú povolené jedno alebo dve sedadlá pre ďalšie osoby a v tomto prípade oba východy uvedené v bode 7.6.1.7.1 musia byť dvere. Dvere vodiča možno považovať za núdzové dvere pre osoby sediace na týchto sedadlách, ak je možné prejsť skúšobným kalibrom od týchto sedadiel von z vozidla cez dvere vodiča (pozri obrázok 27 v prílohe 4). Prístup k dverám vodiča sa overuje podľa požiadaviek bodu 7.7.3.2 za pomoci skúšobného kalibra s rozmermi 600 × 400 mm, ako je opísané v bode 7.7.3.3. Dvere určené pre cestujúcich musia byť na strane vozidla, ktorá je protiľahlá voči strane, na ktorej sú dvere vodiča, a považujú sa za núdzové dvere pre vodiča. Do priestoru, ktorý zahŕňa priestor pre vodiča, možno namontovať až päť ďalších sedadiel za predpokladu, že tieto prídavné sedadlá a priestor pre ne spĺňajú všetky požiadavky tohto predpisu a aspoň jedny dvere umožňujúce prístup do priestoru pre cestujúcich spĺňajú požiadavky na núdzové dvere podľa bodu 7.6.3.

7.6.1.7.3. Za okolností opísaných v bodoch 7.6.1.7.1 a 7.6.1.7.2 sa východy v priestore pre vodiča nepočítajú ako jedny z dverí vyžadovaných podľa bodov 7.6.1.1 až 7.6.1.2, ani ako jeden z východov vyžadovaných podľa bodu 7.6.1.4 s výnimkou prípadu uvedeného v bodoch 7.6.1.7.1 a 7.6.1.7.2. Body 7.6.3 až 7.6.7, body 7.7.1, 7.7.2 a 7.7.7 sa nevzťahujú na také východy.

7.6.1.8. Ak priestor pre vodiča a akékoľvek susediace sedadlá sú prístupné z hlavného priestoru pre cestujúcich prostredníctvom uličky, ktorá spĺňa jednu z podmienok uvedených v bode 7.7.5.1.1, nevyžaduje sa žiadny vonkajší východ z priestoru pre vodiča.

7.6.1.9. Ak sú za okolností opísaných v bode 7.6.1.8 k dispozícii dvere vodiča alebo iný východ z priestoru pre vodiča, môže sa takýto východ považovať ako východ pre cestujúcich len za predpokladu, že:

7.6.1.9.1. spĺňa požiadavky na rozmery núdzových dverí uvedené v bode 7.6.3.1;

7.6.1.9.2. spĺňa požiadavky uvedené v bode 7.6.1.7.2;

7.6.1.9.3. priestor vyhradený pre sedadlo vodiča je prepojený s hlavným priestorom pre cestujúcich vhodnou uličkou; táto požiadavka sa považuje za splnenú, ak možno skúšobným kalibrom opísaným v bode 7.7.5.1 voľne pohybovať z uličky, kým predná časť kalibru nedosiahne zvislú rovinu dotýkajúcu sa najprednejšieho bodu operadla sedadla vodiča (pričom toto sedadlo je vo svojej najzadnejšej pozdĺžnej polohe) a pokiaľ je možné z tejto roviny pohybovať panelom opísaným v bode 7.6.1.7.2 smerom k núdzovým dverám v smere stanovenom v uvedenom bode (pozri obrázok 28 v prílohe 4), pričom sedadlo a volant sú nastavené do strednej polohy.

7.6.1.10. Body 7.6.1.8 a 7.6.1.9 nevylučujú, aby boli medzi sedadlom vodiča a priestorom pre cestujúcich dvere alebo iná prekážka za predpokladu, že v prípade núdze môže byť táto prekážka vodičom rýchlo odstránená. Dvere vodiča v priestore chránenom takouto prekážkou sa nepovažujú za východ pre cestujúcich.

7.6.1.11. Okrem núdzových dverí a okien musia byť vo vozidlách triedy II, III a B namontované únikové prielezy (v dvojpodlažných vozidlách na streche horného podlažia). Tieto prielezy môžu byť namontované aj vo vozidlách triedy I a A. Vo vozidle je tento minimálny počet prielezov:

Počet cestujúcich (v dvojpodlažných vozidlách na hornom podlaží) Počet prielezov nie viac ako 50 1 viac ako 50 2

7.6.1.12. Každé spojovacie schodisko sa považuje za východ z horného poschodia dvojpodlažného vozidla.

7.6.1.13. Všetky osoby nachádzajúce sa v dolnom podlaží dvojpodlažného vozidla musia mať v núdzovej situácii možnosť úniku von z vozidla bez toho, aby museli vystúpiť na horné podlažie.

7.6.1.14. Ulička v hornom podlaží dvojpodlažného vozidla musí byť spojená jedným alebo viacerými spojovacími schodiskami s prístupovým priechodom vedúcim k prevádzkovým dverám alebo s uličkou dolného podlažia vo vzdialenosti 3 m od prevádzkových dverí:

7.6.1.14.1. vo vozidlách triedy I a II sa musia nachádzať dve schodiská alebo najmenej jedno celé a jedno polovičné schodisko, ak sa na hornom poschodí prepravuje viac ako 50 cestujúcich;

7.6.1.14.2. vo vozidlách triedy III sa musia nachádzať dve schodiská alebo najmenej jedno celé a jedno polovičné schodisko, ak sa na hornom podlaží prepravuje viac ako 30 cestujúcich.

7.6.1.15. Vo vozidle bez strechy musia východy na podlaží bez strechy spĺňať uvedené predpisy, pokiaľ nie sú nezlučiteľné s chýbajúcou strechou.

7.6.2. Umiestnenie východov

Vozidlá s kapacitou nad 22 cestujúcich musia spĺňať ďalej uvedené požiadavky. Vozidlá s kapacitou nepresahujúcou 22 cestujúcich môžu buď spĺňať ďalej uvedené požiadavky alebo požiadavky uvedené v bode 1.2 prílohy 7.

7.6.2.1. Prevádzkové dvere musia byť umiestnené na tej strane vozidla, ktorá je bližšie k strane cesty zodpovedajúcej smeru premávky v štáte, v ktorom sa má vozidlu udeliť povolenie na prevádzku, a aspoň jedny z nich musia byť v prednej polovici vozidla. To nevylučuje:

7.6.2.1.1. zabudovanie dverí špeciálne uspôsobených na použitie cestujúcimi na invalidnom vozíku namiesto prevádzkových dverí do zadnej steny alebo bočných stien vozidla;

7.6.2.1.2. zabudovanie doplňujúcich prevádzkových dverí do zadnej steny vozidla, a to najmä na účely nakladania/vykladania tovaru alebo batožiny, ktoré však môžu v prípade, že to vyžadujú okolnosti, použiť aj cestujúci, alebo

7.6.2.1.3. zabudovanie jedných alebo niekoľkých prídavných prevádzkových dverí na opačnej strane vozidla vo vozidlách uspôsobených na použitie za okolností, ktoré si vyžadujú nakladanie/vykladanie na obidvoch stranách. Príkladom vozidiel používaných za takých okolností sú vozidlá používané na letiskovej ploche, vozidlá používané vo viacúčelových dopravných systémoch, ktoré používajú nástupné ostrovčeky, alebo vozidlá, ktoré prekračujú hranice štátov, v ktorých sa nejazdí na tej istej strane cesty ako v štáte, v ktorom sa má vozidlu udeliť povolenie na prevádzku. Takto uspôsobené vozidlá musia mať zariadenie, resp. zariadenia, ktoré vodičovi umožňujú zamedziť obvyklej činnosti dverí, ktoré nie sú práve v prevádzke, alebo

7.6.2.1.4. zabudovanie prevádzkových dverí do zadnej steny vozidla triedy A alebo B.

7.6.2.2. Dvojo z dverí uvedených v bode 7.6.1.1 musí byť od seba vzdialených tak, aby vzdialenosť medzi priečnymi zvislými rovinami prechádzajúcimi stredmi ich plôch nebola menšia ako ďalej uvedené hodnoty.

7.6.2.2.1. Pokiaľ ide o jednopodlažné vozidlo, 40 % celkovej dĺžky priestoru pre cestujúcich meranej rovnobežne s pozdĺžnou osou vozidla. Pokiaľ ide o kĺbové vozidlo, je táto požiadavka splnená, ak je dvojo dverí v rôznych častiach od seba vzdialených tak, že vzdialenosť medzi dverami nie je menšia ako 40 % celkovej dĺžky súhrnného priestoru pre cestujúcich (všetkých častí). Ak jedny z týchto dverí tvoria časť dvojitých dverí, táto vzdialenosť sa meria medzi tými dvoma časťami dvier, ktoré sú od seba vzdialené najviac.

7.6.2.2.2. V dvojpodlažnom vozidle musí byť dvojo dverí, ktoré sú uvedené v bode 7.6.1.1, od seba vzdialených tak, aby vzdialenosť medzi priečnymi zvislými rovinami prechádzajúcimi stredmi ich plochy nebola menšia než 25 % celkovej dĺžky vozidla alebo 40 % celkovej dĺžky priestoru pre cestujúcich v dolnom podlaží; to neplatí, ak sú tieto dvere na protiľahlých stranách vozidla. Ak jedny z týchto dverí tvoria časť dvojitých dverí, táto vzdialenosť sa meria medzi tými dvoma časťami dverí, ktoré sú od seba najďalej.

7.6.2.3. Východy (na každom podlaží v dvojpodlažnom vozidle) sa musia umiestniť tak, aby bol ich počet na oboch stranách vozidla zhruba rovnaký. (To neznamená, že je potrebné zabezpečiť ďalšie východy nad počet uvedený v bode 7.6.1) Počet východov nad rámec požadovaného minimálneho počtu nemusí byť na oboch stranách rovnaký.

7.6.2.4. Najmenej jeden východ musí byť umiestnený buď na zadnej alebo na prednej strane vozidla. V prípade vozidiel triedy I a vozidiel, ktorých zadná časť je trvale oddelená od priestoru pre cestujúcich, je táto požiadavka splnená, ak je namontovaný únikový prielez. Pokiaľ ide o dvojpodlažné vozidlá, táto požiadavka sa týka len horného podlažia.

7.6.2.5. Východy na tej istej strane vozidla musia byť vhodne rozmiestnené po celej dĺžke vozidla.

7.6.2.6. Na zadnej stene vozidla sú dvere prípustné za predpokladu, že nejde o prevádzkové dvere.

7.6.2.7. Ak sú vo vozidle namontované únikové prielezy, musia byť umiestnené takto: ak existuje len jeden prielez, musí byť umiestnený v strednej tretine priestoru pre cestujúcich, ak existujú dva prielezy, musí byť medzi nimi vzdialenosť najmenej 2 metre, meraná rovnobežne s pozdĺžnou osou vozidla medzi bližšími okrajmi prielezov.

7.6.3. Minimálne rozmery východov

7.6.3.1. Vozidlá triedy I, II alebo III musia spĺňať tieto požiadavky:

7.6.3.1.1. Otvor prevádzkových dverí, ktorý tvorí prístup do vozidla, musí spĺňať požiadavky bodu 7.7.1 tejto prílohy.

7.6.3.1.2. Otvor núdzových dverí musí mať výšku najmenej 1 250 mm a šírku najmenej 550 mm.

7.6.3.1.3. Núdzové okno musí mať plochu najmenej 400 000 mm2. Do tejto plochy musí byť možné vpísať obdĺžnik s rozmermi 500 mm × 700 mm.

7.6.3.1.4. Ak je núdzové okno umiestnené v zadnej stene vozidla, musí buď spĺňať požiadavky uvedené v bode 7.6.3.1.3, alebo musí byť možné vpísať do jeho otvoru obdĺžnik s rozmermi 350 mm × 1 550 mm, ktorého hrany musia byť zaoblené v polomere nepresahujúcom 250 mm.

7.6.3.1.5. Otvor únikového prielezu musí mať plochu najmenej 400 000 mm2. Do tejto plochy musí byť možné vpísať obdĺžnik s rozmermi 500 mm × 700 mm.

7.6.3.2. Vozidlá triedy A alebo B môžu buď spĺňať požiadavky uvedené v bode 7.6.3.1 (trieda A musí spĺňať požiadavky pre triedu I a trieda B požiadavky pre triedu II a III), alebo požiadavky uvedené v bode 1.1 prílohy 7.

7.6.4. Technické požiadavky na všetky prevádzkové dvere

7.6.4.1. Ak vozidlo stojí, musia byť všetky prevádzkové dvere ľahko otvárateľné zvnútra a zvonku vozidla (ale nie nevyhnutne, ak je vozidlo v pohybe). Táto požiadavka sa však nesmie chápať tak, že vylučuje možnosť uzamknutia dvier zvonku za predpokladu, že dvere môžu byť vždy otvorené zvnútra.

7.6.4.2. Každý ovládač alebo zariadenie na otváranie dverí zvonku sa musí nachádzať od 1 000 do 1 500 mm nad zemou a maximálne 500 mm od dverí. Vo vozidlách triedy I, II a III sa každý ovládač alebo zariadenie na otváranie dvier zvnútra musí nachádzať od 1 000 do 1 500 mm nad horným povrchom podlahy alebo schodu, ktorý je najbližšie k ovládaču, a maximálne 500 mm od dverí. To sa nevzťahuje na ovládače umiestnené v priestore pre vodiča.

7.6.4.3. Každé jednodielne ručne ovládané prevádzkové dvere, ktoré sú závesné alebo otočné, musia byť zavesené alebo uložené tak, aby otvorené dvere mali tendenciu sa zatvoriť, pokiaľ prídu za pohybu vozidla vpred do kontaktu s nehybným predmetom.

7.6.4.4. Ak sú na ručne ovládaných dverách namontované zámky so západkou, zámky musia mať dve blokovacie polohy.

7.6.4.5. Na vnútornej strane prevádzkových dverí nesmie byť žiadne zariadenie, ktorého účelom je zakryť vnútorné schody, keď sú dvere zatvorené. To nevylučuje, aby v prípade, že sú dvere zatvorené, zasahoval do priestoru schodiska mechanizmus na otváranie dverí a iné zariadenie pripevnené k vnútornej strane dverí, ktoré nepredstavujú rozšírenie podlahy, na ktorej by mohli stáť cestujúci. Takýto mechanizmus a zariadenie by nemalo byť pre cestujúcich nebezpečné.

7.6.4.6. Ak vodič nemá dostatočný priamy výhľad, musia sa namontovať optické alebo iné zariadenia, ktoré mu umožňujú zistiť zo svojho sedadla prítomnosť cestujúceho v bezprostrednej blízkosti zvnútra alebo zvonku každých bočných prevádzkových dverí, ktoré nie sú automaticky ovládané.

Pokiaľ ide o dvojpodlažné vozidlá triedy I, platí táto požiadavka aj pre vnútornú stranu všetkých prevádzkových dverí a bezprostredné okolie každého spojovacieho schodiska na hornom podlaží.

Pokiaľ ide o prevádzkové dvere na zadnej stene vozidla s kapacitou nepresahujúcou 22 cestujúcich, je táto požiadavka splnená, ak vodič môže zistiť prítomnosť osoby vysokej 1,3 m, ktorá stojí 1 m za vozidlom.

Na splnenie požiadaviek tohto bodu možno použiť spätné zrkadlá za predpokladu, že tým nie je dotknuté splnenie požiadaviek na zorné pole vodiča na účely jazdy.

Ak sú dvere umiestnené za kĺbovou časťou kĺbového vozidla, zrkadlá sa nepovažujú za dostatočné optické zariadenie.

7.6.4.7. Každé dvere, ktoré sa otvárajú do vnútra vozidla, musia byť spolu s ich mechanizmom konštruované tak, aby ich pohyb nemohol za normálnych podmienkach použitia spôsobiť zranenie cestujúcich. Ak je to nevyhnutné, musí sa namontovať vhodné ochranné zariadenie.

7.6.4.8. Ak sú prevádzkové dvere umiestnené v blízkosti dvier toalety alebo iného vnútorného priestoru, musia byť prevádzkové dvere zabezpečené proti akejkoľvek neúmyselnej manipulácii. Táto požiadavka však neplatí, ak sa dvere automaticky uzamykajú, keď sa vozidlo pohybuje rýchlosťou viac ako 5 km/h.

7.6.4.9. V prípade vozidiel s kapacitou nepresahujúcou 22 cestujúcich, v ktorých sú prevádzkové dvere umiestnené v zadnej stene vozidla, sa tieto dvere nesmú otvárať v uhle väčšom než 115° ani menšom než 85° a pokým sú otvorené, musia byť schopné sa automaticky udržať v tejto polohe. To nevylučuje možnosť prekročiť tento limit a otvoriť dvere aj za uvedený uhol, ak je to bezpečné; napríklad na účely nacúvania k vysokej plošine na nakladanie alebo otvorenia dverí na 270° na zabezpečenie voľného nakladacieho priestoru za vozidlom.

7.6.4.10. Prevádzkové dvere nesmú v žiadnej otvorenej polohe brániť použitiu povinného východu alebo znemožňovať požadovaný prístup k takému východu.

7.6.5. Dodatočné technické požiadavky na prevádzkové dvere ovládané servomotorom

7.6.5.1. V prípade núdze musí byť možné otvoriť všetky prevádzkové dvere ovládané servomotorom v čase, keď vozidlo nie je v pohybe alebo keď sa pohybuje rýchlosťou menej ako 5 km/h, zvnútra a, keď nie sú dvere uzamknuté, aj zvonku za pomoci ovládačov, ktoré nezávisle na tom, či dochádza k napájaniu energiou:

7.6.5.1.1. sú nadradené všetkým ostatným ovládačom dverí;

7.6.5.1.2. sú umiestnené, pokiaľ ide o vnútorné ovládače, na dverách alebo do 300 mm od nich, vo výške minimálne 1 600 mm nad prvým schodom (s výnimkou prípadu, že ide o vnútorné ovládače dverí uvedených v bode 3.9.1 prílohy 8);

7.6.5.1.3. sú ľahko viditeľné a jednoznačne identifikovateľné pri priblížení sa k dverám alebo pri státí pred dverami a, ak sú doplnkom k bežným ovládačom otvárania, sú zreteľne označené na použitie v prípade núdze;

7.6.5.1.4. môže obsluhovať jedna osoba stojaca bezprostredne pred dverami;

7.6.5.1.5. môžu dvere roztvoriť na šírku, ktorou môže prejsť skúšobný kaliber uvedený v bode 7.7.1.1, za 8 sekúnd od použitia ovládača alebo môžu umožniť, aby sa dvere dali ľahko otvoriť rukou na šírku, ktorou môže prejsť kaliber uvedený v bode 7.7.1.1, za 8 sekúnd od použitia ovládača;

7.6.5.1.6. môžu byť chránené zariadením, ktoré možno ľahko odstrániť alebo rozbiť v záujme získania prístupu k núdzovému ovládaču; činnosť núdzového ovládača alebo odstránenie ochranného krytu nad ovládačom musí byť oznámené vodičovi zvukovo aj vizuálne a

7.6.5.1.7. v prípade dvier ovládaných vodičom, ktoré nespĺňajú požiadavky bodu 7.6.5.6.2, musia fungovať tak, že po tom, čo boli použité na otvorenie dverí a vrátené späť do svojej normálnej polohy, nesmú sa dvere opätovne zavrieť, kým vodič následne nepoužije ovládač na zatváranie dverí.

7.6.5.1.8. Dvere musia byť zabezpečené proti otvoreniu, ak sa vozidla pohybuje rýchlosťou viac ako 5 km/h.

7.6.5.2. Môže byť k dispozícii zariadenie, ktorým môže vodič zo svojho sedadla deaktivovať vonkajšie núdzové ovládače, aby sa prevádzkové dvere uzamkli zvonku. V tomto prípade musia byť vonkajšie núdzové ovládače opätovne automaticky uvedené do činnosti buď naštartovaním motora alebo predtým, než vozidlo dosiahne rýchlosť 20 km/h. Následná deaktivácia vonkajších núdzových ovládačov nesmie nastať automaticky, ale vyžaduje ďalší zásah vodiča.

7.6.5.3. Všetky vodičom ovládané prevádzkové dvere musia byť ovládateľné vodičom sediacim na sedadle vodiča, a to za pomoci ovládačov, ktoré sú s výnimkou prípadu nožného ovládania, zreteľne a jednoznačne označené.

7.6.5.4. Všetky prevádzkové dvere ovládané servomotorom musia aktivovať optické oznamovacie zariadenie, ktoré musí byť za akýchkoľvek bežných svetelných podmienok zreteľne viditeľné pre vodiča sediaceho v polohe obvyklej pre riadenie tak, aby ho upozornilo na to, že dvere nie sú úplne zatvorené. Toto oznamovacie zariadenie upozorňuje vždy na prípad, keď sa tuhá konštrukcia dverí nachádza v polohe medzi úplne otvorenou polohou a bodom vzdialeným 30 mm od úplne uzavretej polohy. Jedno oznamovacie zariadenie môže slúžiť pre jedny alebo viacero dverí. Žiadne takéto oznamovacie zariadenie však nesmie byť namontované pre predné prevádzkové dvere, ktoré nespĺňajú požiadavky bodov 7.6.5.6.1.1 a 7.6.5.6.1.2.

7.6.5.5. Pokiaľ má vodič k dispozícii ovládače na otváranie a zatváranie prevádzkových dverí ovládaných servomotorom, musia byť také, aby vodičovi umožnili zmeniť smer pohybu dverí kedykoľvek počas ich otvárania alebo zatvárania.

7.6.5.6. Konštrukcia a systém ovládania všetkých prevádzkových dverí ovládaných servomotorom musia byť také, aby pri ich zatváraní nemohlo dôjsť k poraneniu cestujúceho alebo jeho zachyteniu dverami.

7.6.5.6.1. Táto požiadavka sa považuje za splnenú, ak sú splnené tieto dve požiadavky: 7.6.5.6.1.1. Prvou požiadavkou je, že ak sú prevádzkové dvere pri ich zatváraní vystavené v ľubovoľnom bode merania opísanom v prílohe 6 sile zovretia nepresahujúcej 150 N, musia sa dvere automaticky opätovne otvoriť do svojej úplne otvorenej polohy a, s výnimkou automaticky ovládaných prevádzkových dverí, zostať trvalo otvorené až do momentu, kým sa nepoužije ovládač zatvárania. Sila zovretia sa môže merať akoukoľvek metódou, ktorú uzná príslušný orgán. Pokyny sú uvedené v prílohe 6 k tomuto predpisu. Špičková sila môže byť počas krátkeho časového úseku vyššia než 150 N za predpokladu, že neprekročí 300 N. Systém opätovného otvorenia sa môže kontrolovať pomocou skúšobnej tyče s prierezom 60 mm × 30 mm a s polomerom zaoblenia hrán 5 mm. 7.6.5.6.1.2. Druhou požiadavkou je, že ak je medzi dvermi zovreté zápästie alebo prsty cestujúceho: 7.6.5.6.1.2.1. dvere sa automaticky znovu otvoria do svojej úplne otvorenej polohy a, s výnimkou automaticky ovládaných prevádzkových dverí, zostanú trvalo otvorené až do momentu, kým sa nepoužije ovládač zatvárania, alebo 7.6.5.6.1.2.2. zápästie alebo prsty možno ľahko vytiahnuť z dverí bez rizika poranenia cestujúceho. Splnenie tejto požiadavky sa môže kontrolovať rukou alebo pomocou skúšobnej tyče uvedenej v bode 7.6.5.6.1.1, ktorá sa na jednom konci zužuje na úseku dlhom 300 mm z hrúbky 30 mm na hrúbku 5 mm. Tyč nesmie byť vyleštená ani natretá mazivom. Pokiaľ dvere tyč zovrú, musí byť možné tyč ľahko vybrať, alebo 7.6.5.6.1.2.3. dvere zostávajú v polohe, ktorá umožňuje voľný priechod skúšobnej tyče s prierezom 60 mm × 20 mm a s polomerom zaoblenia hrán 5 mm. Táto poloha nesmie byť vzdialená viac 30 mm od úplne uzavretej polohy.

7.6.5.6.2. V prípade predných prevádzkových dverí sa požiadavka podľa bodu 7.6.5.6 považuje za splnenú, ak dvere: 7.6.5.6.2.1. spĺňajú požiadavky podľa bodov 7.6.5.6.1.1 a 7.6.5.6.1.2 alebo 7.6.5.6.2.2. sú vybavené mäkkými hranami; tieto hrany však nesmú byť také mäkké, aby tuhá konštrukcia dvier dosiahla polohu úplného uzavretia, keď je vo dverách zovretá skúšobná tyč, ako je opísané v bode 7.6.5.6.1.1.

7.6.5.7. Ak sú prevádzkové dvere ovládané servomotorom udržiavané v uzavretej polohe len stálou dodávkou energie, musí byť k dispozícii optické varovné zariadenie, ktoré vodiča informuje o každej poruche v dodávke energie na ovládanie dverí.

7.6.5.8. Ak je namontované ochranné zariadenie proti rozjazdu, musí byť účinné iba pri rýchlostiach menších než 5 km/h a pri prekročení tejto rýchlosti musí byť neúčinné.

7.6.5.9. Ak vo vozidle nie je namontované ochranné zariadenie proti rozjazdu, musí sa uviesť do činnosti zvuková výstraha vodičovi v prípade, že sa vozidlo rozbieha z kľudu a niektoré prevádzkové dvere ovládané servomotorom nie sú úplne zavreté. Táto zvuková výstraha sa musí uviesť do činnosti pri rýchlosti vyššej než 5 km/h v prípade dverí, ktoré spĺňajú požiadavky podľa bodu 7.6.5.6.1.2.3.

7.6.6. Dodatočné technické požiadavky na automaticky ovládané prevádzkové dvere

7.6.6.1. Aktivácia ovládačov otvárania

7.6.6.1.1. S výnimkou podmienok uvedených v bode 7.6.5.1 musia byť ovládače otvárania všetkých automaticky ovládaných prevádzkových dvier aktivovateľné a deaktivovateľné len vodičom z jeho sedadla.

7.6.6.1.2. Aktiváciu a deaktiváciu možno vykonať buď priamo pomocou spínača alebo nepriamo, a to napríklad otvorením a uzavretím predných prevádzkových dverí.

7.6.6.1.3. Aktivácia ovládačov otvárania vodičom musí byť signalizovaná vo vnútri vozidla a, pokiaľ sa dvere otvárajú zvonku, aj na vonkajšej strane vozidla; indikátor (napr. osvetlené tlačidlo, osvetlená značka) musí byť na dverách alebo v blízkosti dvier, ku ktorým patrí.

7.6.6.1.4. V prípade priamej aktivácie pomocou vypínača musí byť funkčný stav systému zreteľne signalizovaný vodičovi napríklad polohou spínača, kontrolkou alebo osvetleným spínačom. Spínač musí byť špeciálne označený a umiestnený tak, aby nemohol byť zamenený so žiadnym iným ovládačom.

7.6.6.2. Otváranie automaticky ovládaných prevádzkových dvier

7.6.6.2.1. Po aktivácii ovládačov otvárania vodičom musia mať cestujúci možnosť otvoriť dvere takto: 7.6.6.2.1.1. zvnútra, napríklad stlačením tlačidla alebo priechodom svetelnou bariérou, a 7.6.6.2.1.2. zvonka, s výnimkou dverí určených iba pre východ a takto označených, napríklad stlačením osvetleného tlačidla, tlačidla pod osvetlenou značkou alebo podobným zariadením označeným vhodným pokynom.

7.6.6.2.2. Stlačením tlačidiel uvedených v bode 7.6.6.2.1.1 a použitím prostriedkov na komunikáciu s vodičom uvedených v bode 7.7.9.1 možno vyslať signál, ktorý sa uloží do pamäti a na základe ktorého sa po aktivácii ovládača otvárania vodičom otvoria dvere.

7.6.6.3. Uzatváranie automaticky ovládaných prevádzkových dverí

7.6.6.3.1. Ak sa automaticky ovládané prevádzkové dvere otvorili, musia sa po uplynutí určitého časového intervalu opätovne automaticky zatvoriť. Ak cestujúci počas tohto časového intervalu vstupuje do vozidla alebo z neho vystupuje, musí sa prostredníctvom bezpečnostného zariadenia (napr. nášľapný kontakt, svetelná bariéra, jednocestný priechod) zabezpečiť, aby sa časový interval do uzavretia dvier dostatočne predĺžil.

7.6.6.3.2. Ak cestujúci vstupuje do vozidla alebo z neho vystupuje, zatiaľ čo sa dvere zatvárajú, musí byť proces zatvárania automaticky prerušený a dvere sa musia vrátiť do otvorenej polohy. Zmena chodu dvier môže byť riadená jedným zo zariadení uvedených v bode 7.6.6.3.1 alebo akýmkoľvek iným zariadením.

7.6.6.3.3. Dvere, ktoré sa automaticky uzavreli podľa bodu 7.6.6.3.1, musí mať cestujúci možnosť opätovne otvoriť podľa bodu 7.6.6.2; neplatí to v prípade, ak vodič deaktivoval ovládače otvárania.

7.6.6.3.4. Po tom, čo vodič deaktivoval ovládače otvárania automaticky ovládaných prevádzkových dverí, musia sa otvorené dvere zatvoriť podľa bodov 7.6.6.3.1 a 7.6.6.3.2.

7.6.6.4. Pozastavenie automatického zatvárania dverí určených na špeciálne účely, napr. pre cestujúcich s detskými kočíkmi, cestujúcich so zníženou pohyblivosťou atď.

7.6.6.4.1. Vodič musí mať možnosť pozastaviť automatické zatváranie pomocou osobitného ovládača. Cestujúci musí mať takisto možnosť pozastaviť automatické zatváranie stlačením špeciálneho tlačidla.

7.6.6.4.2. Pozastavenie automatického zatvárania musí byť signalizované vodičovi napr. optickým oznamovacím zariadením.

7.6.6.4.3. Vodič musí mať v každom prípade možnosť obnoviť proces automatického zatvárania.

7.6.6.4.4. Bod 7.6.6.3 sa vzťahuje na následné zatvorenie dvier.

7.6.7. Technické požiadavky na núdzové dvere

7.6.7.1. Núdzové dvere vozidla, ktoré nie je v pohybe, musí byť možné ľahko otvoriť zvnútra i zvonka. Túto požiadavku však nemožno chápať tak, že vylučuje možnosť uzamknutia dverí zvonku za predpokladu, že dvere možno vždy otvoriť zvnútra pomocou bežného otváracieho mechanizmu.

7.6.7.2. Ako núdzové dvere nemožno používať dvere ovládané servomotorom okrem prípadu, že tieto dvere sa po uvedení jedného z ovládačov predpísaných v bode 7.6.5.1 do činnosti a jeho vrátení do svojej obvyklej polohy, opätovne nezavrú do času, kým vodič následne použije ovládač zatvárania. Aktiváciou jedného z ovládačov uvedených v bode 7.6.5.1 sa dvere musia otvoriť na šírku, ktorou môže prejsť kaliber uvedený v bode 7.7.2.1, do maximálne 8 sekúnd po použití ovládača, alebo umožniť, aby sa dvere dali ľahko otvoriť rukou na šírku, ktorou môže prejsť uvedený kaliber, do maximálne 8 sekúnd po použití ovládača. Okrem toho núdzové dvere nemôžu byť dverami posuvného typu s výnimkou vozidiel, ktorých kapacita neprevyšuje 22 cestujúcich. V týchto vozidlách môžu byť za núdzové dvere uznané posuvné dvere, ak sa preukáže, že je možné ich otvoriť bez použitia náradia po skúške čelným nárazom do prekážky podľa predpisu č. 33.

7.6.7.3. Každý ovládač alebo zariadenie na otváranie núdzových dverí (na dolnom podlaží v dvojpodlažnom vozidle) zvonku musí byť umiestnený 1 000 až 1 500 mm nad zemou a maximálne 500 mm od dverí. Vo vozidlách triedy I, II a III musí byť každý ovládač alebo zariadenie na otváranie núdzových dverí zvnútra umiestnený 1 000 až 1 500 mm nad horným povrchom podlahy alebo schodu, ktorý je najbližšie k ovládaču, a maximálne 500 mm od dverí. Táto požiadavka sa nevzťahuje na ovládače umiestnené v priestore pre vodiča.

Ovládač na otváranie dverí ovládaných servomotorom uvedený v bode 7.6.7.2 môže byť alternatívne umiestnený v súlade s bodom 7.6.5.1.2.

7.6.7.4. Závesné núdzové dvere namontované na bočnej strane vozidla musia byť zavesené na ich prednej hrane a musia sa otvárať smerom von. Zadržiavacie pásy, reťaze alebo iné zadržiavacie zariadenia sú prípustné iba za predpokladu, že nebránia otvoreniu dverí do uhla najmenej 100° a umožňujú im zostať otvorené v tejto polohe. Ak je zabezpečená dostatočná voľná šírka prístupovej cesty k núdzovým dverám, požiadavka na minimálny uhol 100° neplatí.

7.6.7.5. Núdzové dvere musia byť zabezpečené pred neúmyselným použitím. Táto požiadavka však neplatí, ak sa núdzové dvere automaticky uzamykajú, keď sa vozidlo pohybuje rýchlosťou vyššou než 5 km/h.

7.6.7.6. Všetky núdzové dvere musia byť vybavené zvukovým zariadením, ktoré upozorňuje vodiča na prípad, keď dvere nie sú bezpečne zavreté. Výstražné zariadenie musí byť ovládané pohybom západky dverí alebo pohybom držiaka dverí a nie pohybom samotných dverí.

7.6.8. Technické požiadavky na núdzové okná

7.6.8.1. Všetky závesné alebo vysúvacie núdzové okná sa musia otvárať smerom von. Vysúvací typ sa pri použití nesmie dať úplne oddeliť od vozidla. Mechanizmus vysúvacieho okna musí byť taký, aby bolo účinne zamedzené neúmyselnému vysadeniu okna.

7.6.8.2. Každé núdzové okno musí:

7.6.8.2.1. byť možné ľahko a okamžite použiť zvnútra i zvonku vozidla pomocou zariadenia uznaného za vyhovujúce alebo

7.6.8.2.2. byť zhotovené z ľahko rozbitného bezpečnostného skla. To vylučuje možnosť použitia tabúľ z vrstveného skla alebo z plastov. V blízkosti každého núdzového okna musí byť osobám vo vnútri vozidla ľahko dostupné zariadenie, ktorým možno rozbiť každé okno. Zariadenie na rozbitie skla núdzového okna v zadnej časti vozidla musí byť umiestnené centrálne nad núdzovým oknom alebo pod ním alebo prípadne možno také zariadenie umiestniť vedľa každého konca okna.

7.6.8.3. Každé núdzové okno, ktoré môže byť zamknuté z vonkajšej strany, musí byť konštruované tak, aby mohlo byť kedykoľvek otvorené zvnútra vozidla.

7.6.8.4. Ak je núdzové okno zavesené vodorovne na hornej strane, musí byť vybavené vhodným mechanizmom, ktorý ho udržiava otvorené. Každé závesné núdzové okno musí fungovať tak, aby nebránilo voľnému priechodu zvnútra alebo zvonku vozidla.

7.6.8.5. Výška dolného okraja núdzového okna namontovaného na bočnej strane vozidla nad úrovňou podlahy bezprostredne pod ním (okrem akýchkoľvek lokálnych zmien, ako je prítomnosť krytu kolesa alebo prevodovej skrine), nesmie byť väčšia než 1 200 mm ani menšia než 650 mm v prípade zaveseného núdzového okna alebo 500 mm v prípade okna s rozbitným sklom.

V prípade závesného núdzového okna sa však môže výška spodného okraja znížiť na minimum 500 mm za predpokladu, že okenný otvor je vybavený až do výšky 650 mm ochranným zariadením zabraňujúcim možnému vypadnutiu cestujúceho z vozidla. Ak je okenný otvor vybavený takým ochranným zariadením, nesmie byť veľkosť okenného otvoru nad ochranným zariadením menšia, než sú minimálne rozmery predpísané pre núdzové okno.

7.6.8.6. Každé závesné núdzové okno, ktoré nie je zreteľne viditeľné zo sedadla vodiča, musí byť vybavené zvukovým výstražným zariadením, ktoré upozorňuje vodiča na prípad, keď okno nie je úplne zatvorené. Toto zariadenie musí byť uvedené do činnosti pohybom západky okna, a nie pohybom samotného okna.

7.6.9. Technické požiadavky na únikové prielezy

7.6.9.1. Každý únikový prielez sa musí otvárať tak, aby nebránil voľnému priechodu zvnútra alebo zvonku vozidla.

7.6.9.2. Strešné únikové prielezy musia byť vysúvacie, závesné alebo musia byť vyrobené z ľahko rozbitného bezpečnostného skla. Podlahové únikové prielezy musia byť buď závesné alebo vysúvacie a musia byť vybavené zvukovým výstražným zariadením, ktoré upozorňuje vodiča na prípad, keď prielez nie je bezpečne zatvorený. Toto zariadenie musí byť uvedené do činnosti západkou podlahového únikového prielezu, a nie pohybom samotného prielezu. Podlahové únikové prielezy musia byť zabezpečené pred neúmyselným otvorením. Táto požiadavka však neplatí, ak sa podlahový únikový prielez automaticky uzamyká, keď sa vozidlo pohybuje rýchlosťou vyššou než 5 km/h.

7.6.9.3. Vysúvacie typy sa nesmú pri použití úplne oddeliť od vozidla, aby únikový prielez nepredstavoval nebezpečenstvo pre ostatných účastníkov cestnej premávky. Mechanizmus vysúvacieho únikového prielezu musí byť taký, aby bolo účinne zamedzené neúmyselnému otvoreniu. Podlahové vysúvacie únikové prielezy sa musia vysúvať len do vnútra priestoru pre cestujúcich.

7.6.9.4. Závesné únikové prielezy sa musia otáčať pozdĺž okraja smerom k prednej alebo zadnej časti vozidla v uhle najmenej 100o. Závesné podlahové únikové prielezy sa musia otvárať len do vnútra priestoru pre cestujúcich.

7.6.9.5. Únikové prielezy musí byť možné ľahko otvoriť alebo odstrániť zvnútra i zvonku. Túto požiadavku však nemožno chápať tak, že vylučuje možnosť uzamknúť únikový prielez na účely zabezpečenia vozidla, ktoré je bez dozoru, a to za predpokladu, že únikový prielez možno kedykoľvek otvoriť alebo odstrániť zvnútra pomocou bežného otváracieho alebo uvoľňovacieho mechanizmu. V prípade prielezu z ľahko rozbitného materiálu musí byť v blízkosti prielezu k dispozícii zariadenie ľahko prístupné osobám vo vnútri vozidla, ktorým je možné kryt prielezu rozbiť.

7.6.10. Technické požiadavky na zasúvateľné schody

Ak sú namontované zasúvateľné schody, musia spĺňať tieto požiadavky:

7.6.10.1. činnosť zasúvateľných schodov môže byť zosynchronizovaná s činnosťou príslušných prevádzkových alebo núdzových dverí;

7.6.10.2. ak sú dvere zavreté, žiadna časť zasúvateľného schodu nesmie prečnievať cez priliehajúci obrys karosérie o viac než 10 mm;

7.6.10.3. ak sú dvere otvorené a zasúvateľný schod je vo vysunutej polohe, musí plocha jeho povrchu spĺňať požiadavky bodu 7.7.7 tejto prílohy;

7.6.10.4. ak je schod ovládaný servomotorom, nesmie byť možné, aby sa vozidlo mohlo dať z kľudu do pohybu svojou vlastnou silou, ak je schod vo vysunutej polohe. Ak je schod ovládaný ručne, vodič musí byť na prípad jeho neúplného zasunutia upozornený zvukovým signálom;

7.6.10.5. schod ovládaný servomotorom nesmie byť možné vysunúť za pohybu vozidla. Ak zariadenie na ovládanie schodu zlyhá, schod sa musí zasunúť a zostať v zasunutej polohe. V prípade takejto poruchy alebo v prípade poškodenia alebo zablokovania schodu však nesmie byť znemožnená činnosť príslušných dverí;

7.6.10.6. ak na zasúvateľnom, mechanicky ovládanom schode stojí cestujúci, nesmie byť možné zatvoriť príslušné dvere. Splnenie tejto požiadavky sa overuje umiestnením záťaže s hmotnosťou 15 kg predstavujúcej malé dieťa do stredu schodu. Táto požiadavka sa nevzťahuje na žiadne z dverí v priamom zornom poli vodiča;

7.6.10.7. (vyhradené);

7.6.10.8. rohy zasúvateľných schodov smerujúce dopredu alebo dozadu musia byť zaoblené s polomerom minimálne 5 mm; hrany musia byť zaoblené s polomerom minimálne 2,5 mm;

7.6.10.9. ak sú dvere pre cestujúcich otvorené, musí byť zasúvateľný schod bezpečne zaistený vo vysunutej polohe. Ak sa do stredu jednoduchého schodu umiestni záťaž s hmotnosťou 136 kg alebo do stredu dvojitého schodu záťaž s hmotnosťou 272 kg, nesmie ohyb meraný voči karosérii vozidla v žiadnom bode schodu presiahnuť 10 mm.

7.6.11. Označenia

7.6.11.1. Každý núdzový východ a každý iný východ, ktorý spĺňa požiadavky na núdzový východ, musí byť označený vnútri aj zvonka vozidla nápisom „Núdzový východ“ a prípadne doplnený príslušným symbolom podľa normy ISO 7010:2003.

7.6.11.2. Núdzové ovládače prevádzkových dverí a všetkých núdzových východov musia byť označené vnútri a zvonka vozidla buď príslušným symbolom, alebo zrozumiteľne formulovaným nápisom.

7.6.11.3. Na každom ovládači núdzového východu alebo v jeho blízkosti musia byť umiestnené jasné pokyny na jeho ovládanie.

7.6.11.4. Jazyk, v ktorom majú byť napísané akékoľvek textové označenia podľa bodov 7.6.11.1 až 7.6.11.3, stanovuje schvaľovací orgán so zreteľom na štát, resp. štáty v ktorých žiadateľ zamýšľa uviesť vozidlo na trh, a to v prípade potreby v spolupráci s príslušnými orgánmi príslušného štátu, resp. štátov. Ak orgán štátu, resp. štátov, v ktorých má byť vozidlo registrované, nechá zmeniť jazyk týchto textov, nevyžaduje si táto zmena nový postup typového schvaľovania.

7.6.12. Osvetlenie prevádzkových dverí

7.6.12.1. Na osvetlenie rovnej vodorovnej časti podlahy, ako sa uvádza v bode 7.6.12.2.2, sa môže namontovať osvetlenie prevádzkových dverí, aby sa cestujúcim uľahčil nástup a výstup a aby vodič zo svojho sedadla mohol zaznamenať prítomnosť cestujúceho v tejto časti priestoru.

7.6.12.2. Osvetlenie prevádzkových dverí (ak je namontované) musí:

7.6.12.2.1. byť bielej farby;

7.6.12.2.2. osvetľovať rovnú vodorovnú časť podlahy so šírkou 2 m, meranou od roviny rovnobežnej so strednou pozdĺžnou zvislou rovinou, ktorá prechádza najzadnejším bodom zavretých prevádzkových dverí, a s dĺžkou, ktorá siaha od priečnej roviny prechádzajúcej najprednejším okrajom zavretých prevádzkových dverí po priečnu rovinu prechádzajúcu osou najprednejších kolies umiestnených za prevádzkovými dverami alebo, ak takéto kolesá neexistujú, po priečnu rovinu prechádzajúcu zadnou časťou vozidla;

7.6.12.2.3. mať obmedzenú schopnosť oslňovať mimo oblasti na podlahe s maximálnou šírkou 5 m, meranou od strany vozidla, a s maximálnou dĺžkou obmedzenou priečnou rovinou prechádzajúcou prednou časťou vozidla a priečnou rovinou prechádzajúcou zadnou časťou vozidla;

7.6.12.2.4. ak je spodný okraj osvetľovacieho zariadenia vo výške menej než 2 m od podlahy, nesmie presahovať celkovú šírku vozidla meranú bez tohto zariadenia o viac ako 50 mm a musí byť zaoblené s polomerom aspoň 2,5 mm;

7.6.12.2.5. aktivovať a deaktivovať sa ručne pomocou osobitného spínača a

7.6.12.2.6. byť namontované tak, aby sa zariadenie mohlo spustiť len vtedy, keď sú prevádzkové dvere uvedené do činnosti a rýchlosť vozidla nepresahuje 5 km/h a aby sa zariadenie vyplo automaticky predtým, než vozidlo dosiahne rýchlosť vyššiu ako 5 km/h.

7.7. Vnútorné usporiadanie

7.7.1. Prístup k prevádzkovým dverám (pozri prílohu 4 obrázok 1)

7.7.1.1. Voľný priestor rozprestierajúci sa dovnútra vozidla od bočnej steny, v ktorej sú namontované dvere, musí umožňovať voľný priechod skúšobného kalibru buď s rozmermi skúšobného kalibru 1 alebo skúšobného kalibru 2 uvedených v prílohe 4 obrázku 1.

Tento skúšobný kaliber sa udržiava rovnobežne s otvorom dverí a posúva sa z východiskovej polohy, v ktorej sa rovina povrchu panelu v smere vozidla dotýka najvzdialenejšieho okraja otvoru, do polohy, v ktorej sa dotýka prvého schodu, a potom sa udržiava kolmo na pravdepodobný smer pohybu osoby, ktorá prechádza vchodom.

7.7.1.2. (Vyhradené)

7.7.1.3. Ak prejde os tohto skúšobného kalibru vzdialenosť 300 mm od svojej východiskovej polohy a skúšobný kaliber sa dotkne povrchu schodu alebo podlahy, musí sa podržať v tejto polohe.

7.7.1.4. Valcová figurína (pozri prílohu 4 obrázok 6) použitá na meranie svetlosti uličky sa potom presúva z východiskovej polohy v uličke v smere pravdepodobného pohybu osoby opúšťajúcej vozidlo, kým jej os nedosiahne zvislú rovinu, ktorá zahŕňa hornú hranu vrchného schodu, alebo kým sa rovina dotýkajúca sa horného valca nedotkne dvojitého panelu podľa toho, čo nastane skôr, a v tejto polohe sa figurína musí podržať (pozri prílohu 4 obrázok 2).

7.7.1.5. Medzi valcovou figurínou v polohe stanovenej v bode 7.7.1.4 a dvojitým panelom v polohe stanovenej v bode 7.7.1.3 musí zostať voľný priestor, ktorého horné a dolné limity sú uvedené v prílohe 4 obrázku 2. Tento voľný priestor musí umožňovať voľný priechod zvislého panelu, ktorého tvar a rozmery sú totožné s tvarom a rozmermi valcového tvaru (bod 7.7.5.1) a stredný prierez a hrúbka nie sú väčšie než 20 mm. Tento panel sa presúva v pravdepodobnom smere pohybu osoby používajúcej vstup od dotykovej polohy valcového otvoru, až kým sa jeho vonkajšia strana nedostane do kontaktu s vnútornou stranou dvojitého panelu, a tak sa dotkne sa roviny alebo rovín vymedzených hornými hranami schodu (pozri prílohu 4 obrázok 2).

7.7.1.6. Voľný priechod pre túto figurínu nezahŕňa žiadny priestor do 300 mm pred ktoroukoľvek nestlačenou sedacou časťou sedadla orientovaného dopredu alebo dozadu alebo 225 mm v prípade bočne orientovaných sedadiel a do výšky sedacej časti sedadla (pozri prílohu 4 obrázok 25).

7.7.1.7. V prípade sklopného sedadla sa tento priestor stanovuje podľa sedadla, ktoré je v polohe jeho používania.

7.7.1.8. Sklopné sedadlo, resp. sedadlá pre posádku však môžu v polohe ich používania prekážať v prístupe k prevádzkovým dverám za predpokladu, že:

7.7.1.8.1. vo vozidle samotnom ako aj v oznamovacom formulári (pozri prílohu 1) je zreteľne uvedené, že sedadlo je určené len pre posádku;

7.7.1.8.2. sedadlo, ktoré sa práve nepoužíva, sa automaticky sklopí, ako sa požaduje na účely splnenia požiadaviek bodov 7.7.1.1 alebo 7.7.1.2 a 7.7.1.3, 7.7.1.4 a 7.7.1.5;

7.7.1.8.3. dvere sa nepovažujú za povinný východ na účely bodu 7.6.1.4 a

7.7.1.8.4. keď je sedadlo v polohe používania a v sklopenej polohe, žiadna jeho časť sa nesmie nachádzať pred zvislou rovinou prechádzajúcou stredom sedacej časti sedadla vodiča v jeho najzadnejšej polohe a stredom vonkajšieho spätného zrkadla namontovaného na opačnej strane vozidla.

7.7.1.9. V prípade vozidiel s kapacitou nepresahujúcou 22 cestujúcich sa prístup ku dverám a cesta, ktorou prechádzajú cestujúci k dverám, považujú za voľné, ak:

7.7.1.9.1. voľný priechod, meraný rovnobežne s pozdĺžnou osou vozidla, je najmenej 200 mm v ktoromkoľvek bode a 550 mm v ktoromkoľvek bode ležiacom viac ako 500 mm nad podlahou alebo schodmi (príloha 4 obrázok 3);

7.7.1.9.2. voľný priechod, meraný kolmo na pozdĺžnu os vozidla, je najmenej 300 mm v ktoromkoľvek bode a 550 mm v ktoromkoľvek bode ležiacom viac ako 1 200 mm nad podlahou alebo schodmi alebo menej ako 300 mm pod stropom (príloha 4 obrázok 4).

7.7.1.10. Rozmery prevádzkových dverí a núdzových dverí podľa bodu 7.6.3.1 a požiadavky bodov 7.7.1.1 až 7.7.1.7, 7.7.2.1 až 7.7.2.3, 7.7.5.1 a 7.7.8.5 sa nevzťahujú na vozidlo triedy B s maximálnou technicky prípustnou hmotnosťou nepresahujúcou 3,5 t a s maximálnym počtom 12 sedadiel pre cestujúcich, v ktorom má cestujúci z každého sedadla voľný prístup najmenej k dvom dverám.

7.7.1.11. Maximálny sklon podlahy v prístupovom priechode nesmie byť väčší ako 5 %.

7.7.1.12. Povrch prístupových priechodov musí mať protišmykové vlastnosti.

7.7.2. Prístup k núdzovým dverám (pozri prílohu 4 obrázok 5)

Ďalej uvedené požiadavky sa nevzťahujú na dvere vodiča používané ako núdzový východ vo vozidlách s kapacitou nepresahujúcou 22 cestujúcich.

7.7.2.1. S výnimkou ustanovení v bode 7.7.2.4 musí voľný priestor medzi uličkou a otvorom núdzových dverí umožňovať voľný priechod zvislého valca s priemerom 300 mm a výškou 700 mm od podlahy, ktorý podopiera druhý zvislý valec s priemerom 550 mm, pričom celková výška tejto zostavy je 1 400 mm.

Priemer horného valca sa môže na vrchu znížiť na 400 mm, ak skosenie nepresahuje 30o od horizontály.

7.7.2.2. Základňa prvého valca musí ležať v priemete druhého valca.

7.7.2.3. Ak sú pozdĺž tohto priechodu namontované sklopné sedadlá, musí sa voľný priechod pre valec stanoviť pri sedadlách v polohe ich používania.

7.7.2.4. Namiesto dvojitého valca možno prípadne použiť meracie zariadenie opísané v bode 7.7.5.1 (pozri prílohu 4 obrázok 6).

7.7.3. Prístup k núdzovým oknám

7.7.3.1. Cez každé núdzové okno musí byť možné prestrčiť z uličky skúšobný kaliber von z vozidla.

7.7.3.2. Skúšobný kaliber sa musí pohybovať v smere predpokladaného pohybu cestujúceho opúšťajúceho vozidlo. Skúšobný kaliber sa musí udržiavať kolmo na smer tohto pohybu.

7.7.3.3. Skúšobný kaliber má tvar tenkej dosky s rozmermi 600 mm × 400 mm a s polomerom zaoblenia rohov 200 mm. V prípade núdzového okna v zadnej stene vozidla môže mať však skúšobný kaliber alternatívne rozmery 1 400 mm × 350 mm a polomer zaoblenia rohov 175 mm.

7.7.4. Prístup k únikovým prielezom

7.7.4.1. Únikové prielezy v streche

7.7.4.1.1. S výnimkou vozidiel triedy I a A musí byť aspoň jeden únikový prielez umiestnený tak, aby sa štvorstenový zrezaný ihlan s uhlom strán 20° a výškou 1 600 mm dotýkal časti sedadla alebo rovnocennej podpery. Os ihlanu musí byť zvislá a jeho menší prierez sa musí dotýkať plochy otvoru únikového prielezu. Podpery môžu byť sklápacie alebo pohyblivé za predpokladu, že ich možno zablokovať v polohe používania. Táto poloha sa musí použiť pri overovaní.

7.7.4.1.2. Ak je hrúbka strešnej konštrukcie väčšia než 150 mm, menší prierez ihlanu sa musí dotýkať otvoru únikového prielezu na úrovni vonkajšieho povrchu strechy.

7.7.4.2. Únikové prielezy v podlahe

V prípade únikového prielezu namontovaného v podlahe musí tento prielez umožňovať priamy a voľný výstup von z vozidla a musí byť namontovaný tam, kde je nad únikovým prielezom voľný priestor zodpovedajúci výške uličky. Akýkoľvek zdroj tepla alebo pohybujúce sa komponenty musia byť od ktorejkoľvek časti otvoru prielezu vzdialené najmenej 500 mm.

Musí byť možné prestrčiť skúšobný kaliber v tvare tenkej dosky s rozmermi 600 mm × 400 mm a s polomerom zaoblenia rohov 200 mm vo vodorovnej polohe z výšky 1 m nad podlahou vozidla až po zem.

7.7.5. Uličky (pozri prílohu 4 obrázok 6)

7.7.5.1. Ulička, resp. uličky vo vozidle musia byť navrhnuté a skonštruované tak, aby umožnili voľný priechod meracieho zariadenia pozostávajúceho z dvoch súosových valcov s obráteným zrezaným kužeľom vsunutým medzi ne, pričom meracie zariadenie má rozmery uvedené v prílohe 4 obrázku 6.

Meracie zariadenie môže prísť do kontaktu so závesnými držadlami, ak sú namontované, alebo s inými ohybnými predmetmi, ako sú napríklad časti bezpečnostných pásov, a odsunúť ich.

7.7.5.1.1. Ak pred sedadlom alebo pred radom sedadiel nie je žiadny východ:

7.7.5.1.1.1. V prípade sedadiel orientovaných dopredu musí predná hrana valcového meracieho zariadenia vymedzeného v bode 7.7.5.1 siahať minimálne k priečnej zvislej rovine dotýkajúcej sa najprednejšieho bodu operadla sedadla z najprednejšieho radu sedadiel a musí byť v tejto polohe podržaná. Z tejto roviny musí byť možné pohybovať panelom znázorneným na obrázku 7 v prílohe 4 takým spôsobom, aby sa od bodu dotyku s valcovým meracím zariadením panel smerujúci k vonkajšku vozidla premiestnil vpred o vzdialenosť 660 mm.

7.7.5.1.1.2. V prípade bočne orientovaných sedadiel musí predná časť valcového meracieho zariadenia siahať minimálne k priečnej rovine, ktorá sa kryje so zvislou rovinou prechádzajúcou stredom predného sedadla (príloha 4 obrázok 7).

7.7.5.1.1.3. V prípade sedadiel orientovaných dozadu musí predná časť valcového meracieho zariadenia siahať minimálne k priečnej zvislej rovine dotýkajúcej sa prednej časti sedacích častí sedadiel predného radu alebo predného sedadla (príloha 4 obrázok 7).

7.7.5.2. (Vyhradené)

7.7.5.3. Vo vozidlách triedy III môžu byť sedadlá na jednej alebo na oboch stranách uličky pohyblivé do strán a v tom prípade je možné zúžiť šírku uličky na hodnotu zodpovedajúcu priemeru spodného valca 220 mm pod podmienkou, že ovládačom každého sedadla ľahko prístupným osobe stojacej v uličke sedadlo možno ľahko a, pokiaľ možno, automaticky vrátiť do polohy zodpovedajúcej minimálnej šírke 300 mm, a to aj v prípade, že je sedadlo zaťažené.

7.7.5.4. V kĺbových vozidlách musí byť meracie zariadenie vymedzené v bode 7.7.5.1 schopné prejsť voľne cez kĺbovú časť na ktoromkoľvek podlaží v mieste, kde je cestujúcim umožnený priechod oboma časťami. Žiadna časť mäkkého krytu tejto časti vrátane častí mechu nesmie vyčnievať do uličky.

7.7.5.5. V uličkách môžu byť namontované schody. Šírka týchto schodov nesmie byť menšia než šírka uličky pri hornom konci schodov.

7.7.5.6. Sklopné sedadlá umožňujúce cestujúcim sedieť v uličke nie sú povolené. Sklopné sedadlá sú však povolené v iných priestoroch vozidla, pokiaľ neprekážajú priechodu kalibru určeného na skúšanie uličiek uličkou v prípade, že sedadlá sú v otvorenej polohe (polohe na sedenie).

7.7.5.7. Sedadlá pohyblivé do strany, ktoré v niektorej polohe zasahujú do uličky, nie sú povolené s výnimkou vozidiel triedy III a za podmienok predpísaných v bode 7.7.5.3.

7.7.5.8. Vo vozidlách, na ktoré sa vzťahuje bod 7.7.1.9, nie je ulička nutná za predpokladu, že sú dodržané prístupové rozmery špecifikované v uvedenom bode.

7.7.5.9. Povrch uličiek musí mať protišmykové vlastnosti.

7.7.6. Sklon uličky

Sklon uličky nesmie presiahnuť:

7.7.6.1. v pozdĺžnom smere: 7.7.6.1.1. 8 % vo vozidlách triedy I, II alebo A alebo 7.7.6.1.2. 12,5 % vo vozidlách triedy III a B a

7.7.6.2. v priečnom smere 5 % vo vozidlách všetkých tried.

7.7.7. Schody (pozri prílohu 4 obrázok 8)

7.7.7.1. Maximálna a minimálna výška a minimálna hĺbka schodov pre cestujúcich pri prevádzkových a núdzových dverách a vo vnútri vozidla je uvedená v prílohe 4 obrázku 8.

7.7.7.1.1. Akýkoľvek prechod zo zníženej uličky do priestoru na sedenie sa nepovažuje za schod. Zvislá vzdialenosť medzi povrchom uličky a podlahou priestoru na sedenie však nesmie byť väčšia ako 350 mm.

7.7.7.2. Výška schodu sa meria v strede jeho šírky pri vonkajšom okraji, pričom pneumatiky a ich tlak musia zodpovedať údajom uvedeným výrobcom pre maximálnu technicky prípustnú hmotnosť naloženého vozidla (M).

7.7.7.3. Výška prvého schodu od zeme sa meria na vozidle stojacom na rovnej ploche s pohotovostnou hmotnosťou vymedzenou v bode 2.18 tohto predpisu, ktoré je vybavené pneumatikami nahustenými na tlak stanovený výrobcom pre maximálnu technicky prípustnú hmotnosť naloženého vozidla (M) uvedenú v bode 2.19 tohto predpisu.

7.7.7.4. Ak je vo vozidle viac než jeden schod, môže každý schod zasahovať až 100 mm do oblasti zvislého priemetu ďalšieho schodu a priemet hornej hrany na plochu schodu pod ním musí byť vzdialený od jeho hrany aspoň 200 mm (pozri prílohu 4 obrázok 8), pričom nábehy schodov musia byť skonštruované tak, aby sa minimalizovalo nebezpečenstvo zakopnutia. Všetky nábehy schodov musia byť vo farbe kontrastnej voči ich okoliu.

7.7.7.5. Šírka a tvar každého schodíka musia byť také, aby na uvedený schod bolo možné umiestniť obdĺžnik podľa ďalej uvedenej tabuľky, pričom maximálne 5 % plochy príslušného obdĺžnika môže schod presahovať. V prípade dvojitých dverí musí uvedenú požiadavku spĺňať každá polovica.

Počet cestujúcich > 22 ≤ 22 Oblasť Prvý schod (mm) 400 × 300 400 × 200 Ďalšie schody (mm) 400 × 200 400 × 200

7.7.7.6. Všetky schody musia mať protišmykový povrch.

7.7.7.7. Maximálny sklon schodu v ktoromkoľvek smere nesmie presiahnuť 5 %.

7.7.8. Sedadlá pre cestujúcich (vrátane sklopných sedadiel) a priestor pre sediacich cestujúcich

7.7.8.1. Minimálna šírka sedadla (pozri prílohu 4 obrázok 9)

7.7.8.1.1. Minimálna šírka sedacej časti, rozmer „F“ (príloha 4 obrázok 9), meraná od zvislej roviny prechádzajúcej stredom tohto miesta na sedenie musí byť: 7.7.8.1.1.1. 200 mm vo vozidlách triedy I, II, A alebo B alebo 7.7.8.1.1.2. 225 mm vo vozidlách triedy III.

7.7.8.1.2. Minimálna šírka priestoru, ktorý má byť k dispozícii pre každé miesto na sedenie, rozmer „G“ (príloha 4 obrázok 9), meraná od zvislej roviny prechádzajúcej stredom tohto miesta na sedenie vo výške od 270 mm do 650 mm nad nestlačenou sedacou časťou, nesmie byť menšia než: 7.7.8.1.2.1. 250 mm, pokiaľ ide o jednotlivé sedadlá, alebo 7.7.8.1.2.2. 225 mm, pokiaľ ide o rady sedadiel pre dvoch alebo viacerých cestujúcich.

7.7.8.1.3. Vo vozidlách so šírkou 2,35 m alebo užších musí byť šírka priestoru, ktorý má byť k dispozícii pre každé miesto na sedenie, meraná od zvislej roviny prechádzajúcej stredom tohto miesta na sedenie vo výške od 270 mm do 650 mm nad nestlačenou sedacou časťou, 200 mm (pozri prílohu 4 obrázok 9A). V prípade dodržania tohto bodu sa neuplatňujú požiadavky bodu 7.7.8.1.2.

7.7.8.1.4. Vo vozidlách s kapacitou nepresahujúcou 22 cestujúcich sa v prípade sedadiel priliehajúcich ku stene vozidla do priestoru, ktorý má byť k dispozícii v jeho hornej časti, nezahŕňa trojuholníková plocha so šírkou 20 mm a výškou 100 mm (pozri prílohu 4 obrázok 10). Okrem toho by sa za vyňatý mal považovať aj priestor potrebný pre bezpečnostné pásy a ich ukotvenie, ako aj priestor pre slnečné clony.

7.7.8.1.5. Pri meraní šírky uličky sa neberie do úvahy, či priestor vymedzený v predchádzajúcom ustanovení, ktorý má byť k dispozícii, zasahuje alebo nezasahuje do uličky.

7.7.8.2. Minimálna hĺbka sedacej časti (rozmer K, pozri prílohu 4 obrázok 11)

Minimálna hĺbka sedacej časti musí byť:

7.7.8.2.1. 350 mm vo vozidlách triedy I, A alebo B a

7.7.8.2.2. 400 mm vo vozidlách triedy II alebo triedy III.

7.7.8.3. Výška sedacej časti (rozmer H, pozri prílohu 4 obrázok 11a)

Výška nestlačenej sedacej časti nad podlahou musí byť taká, aby vzdialenosť medzi podlahou a vodorovnou rovinou dotýkajúcou sa predného horného povrchu sedacej časti bola od 400 do 500 mm: túto výšku však možno znížiť na nie menej ako 350 mm na podbehu kolies (pričom sa berú do úvahy odchýlky povolené podľa bodu 7.7.8.5.2) a priestore motora/prevodovky.

7.7.8.4. Vzdialenosť medzi sedadlami (pozri prílohu 4 obrázok 12)

7.7.8.4.1. V prípade sedadiel orientovaných rovnakým smerom nesmie byť vzdialenosť medzi prednou stranou operadla sedadla a zadnou stranou operadla sedadla pred ním (rozmer H), meraná vodorovne a vo všetkých výškach nad podlahou medzi úrovňou horného povrchu sedacej časti a bodom, ktorý je 620 mm nad podlahou, menšia než: H trieda I, A a B 650 mm trieda II a III 680 mm

7.7.8.4.2. Všetky merania sa vykonávajú vo zvislej rovine prechádzajúcej osou jednotlivého miesta na sedenie, pričom sedacia časť a operadlo sedadla sú nestlačené.

7.7.8.4.3. Keď sú priečne sedadlá orientované proti sebe, nesmie byť minimálna vzdialenosť medzi prednými stranami operadiel sedadiel orientovaných proti sebe, meraná na úrovni najvyšších bodov sedacích častí, menšia než 1 300 mm.

7.7.8.4.4. V prípade sklopných sedadiel pre cestujúcich a nastaviteľného sedadla vodiča sa merania vykonávajú, keď sú operadlá a ostatné nastavenia sedadiel v ich obvyklej polohe používania určenej výrobcom.

7.7.8.4.5. Pri meraní musí byť prípadný sklopný stolík namontovaný na operadle sedadla v sklopenej (zloženej) polohe.

7.7.8.4.6. Sedadlá namontované na koľajničkách alebo na inom systéme, ktorý umožňuje obsluhe alebo používateľovi ľahko meniť usporiadanie interiéru vozidla, sa merajú v obvyklej polohe používania uvedenej výrobcom v žiadosti o schválenie.

7.7.8.5. Priestor pre sediacich cestujúcich (pozri prílohu 4 obrázok 13).

7.7.8.5.1. V prípade sedadla za prepážkou alebo za inou tuhou konštrukciou než sedadlo musí byť minimálny priestor pred každým sedadlom pre cestujúcich (ako je vymedzené v bode 7.7.8.6), ako je znázornené v prílohe 4 obrázku 13. Do tohto priestoru môže zasahovať prepážka, ktorej obrys zodpovedá približne obrysu sklonenej zadnej časti sedadla. V prípade sedadiel vedľa sedadla vodiča vo vozidlách triedy A alebo B sú prípustné výčnelky palubnej dosky, prístrojového panelu, riadiacej páky, čelného skla, slnečných clôn, bezpečnostných pásov a ich ukotvenia.

7.7.8.5.2. V prípade sedadla za iným sedadlom a/alebo v prípade sedadla orientovaného do uličky musí byť zabezpečený voľný priestor pre nohy s hĺbkou 300 mm a šírkou podľa údajov v bode 7.7.8.1.1, ako je znázornené v prílohe 4 obrázku 11b. V tomto priestore môžu byť umiestnené nohy sedadla, nožné podpery pre cestujúcich a výčnelky podľa bodu 7.7.8.6 za predpokladu, že zostáva dostatočný priestor pre nohy cestujúcich. Tento priestor pre nohy môže byť čiastočne umiestnený v uličke alebo a/alebo nad uličkou, ale nesmie tvoriť žiadnu prekážku pri meraní minimálnej šírky uličky podľa bodu 7.7.5. V prípade sedadiel vedľa sedadla vodiča vo vozidlách triedy A alebo B sú prípustné výčnelky bezpečnostných pásov a ich ukotvenia.

7.7.8.5.3. Minimálnym počtom vyhradených sedadiel splňujúcich požiadavky bodu 3.2 v prílohe 8 sa rozumejú štyri sedadlá v triede I, dve sedadlá v triede II a jedno sedadlo v triede A. Sedadlo, ktoré sa sklápa v čase, keď sa nepoužíva, nesmie byť označené ako výhradné sedadlo.

7.7.8.6. Voľný priestor nad miestami na sedenie

7.7.8.6.1. Pokiaľ ide o jednopodlažné vozidlá musí byť nad každým miestom na sedenie okrem sedadla, resp. sedadiel vedľa sedadla vodiča vo vozidle triedy A alebo B a jeho príslušným priestorom pre nohy voľný priestor s výškou najmenej 900 mm, meraný od najvyššieho bodu nestlačenej sedacej časti, a najmenej 1 350 mm od strednej úrovne podlahy v priestore pre nohy. V prípade vozidiel, na ktoré sa vzťahuje bod 7.7.1.10, a to aj pokiaľ ide o sedadlo, resp. sedadlá vedľa sedadla vodiča vo vozidle triedy A alebo B, možno tieto rozmery znížiť na 1 200 mm, merané od podlahy a na 800 mm, merané od najvyššieho bodu nestlačenej sedacej časti. V dvojpodlažných vozidlách sa musí nad každým miestom na sedenie nachádzať voľná výška najmenej 900 mm, meraná od najvyššieho bodu nestlačenej sedacej časti. Táto voľná výška sa rozprestiera nad zvislým priemetom celej plochy sedadla a príslušným priestorom pre nohy. Na hornom podlaží sa táto svetlá výška môže znížiť na 850 mm.

7.7.8.6.2. Tento voľný priestor sa rozširuje do oblasti vymedzenej: 7.7.8.6.2.1. pozdĺžnymi zvislými rovinami vo vzdialenosti 200 mm na oboch stranách od strednej zvislej roviny miesta na sedenie a 7.7.8.6.2.2. priečnou zvislou rovinou prechádzajúcou najzadnejším horným bodom operadla sedadla a priečnou zvislou rovinou vo vzdialenosti 280 mm pred najprednejším bodom nestlačenej sedacej časti sedadla, merané vždy v strednej zvislej rovine miesta na sedenie.

7.7.8.6.3. Z okrajov voľného priestoru vymedzeného v bodoch 7.7.8.6.1 a 7.7.8.6.2 možno vyňať tieto plochy: 7.7.8.6.3.1. v prípade hornej časti vonkajších sedadiel priliehajúcich ku stene vozidla plochu s pravouhlým prierezom s výškou 150 mm a šírkou 100 mm (pozri prílohu 4 obrázok 14); 7.7.8.6.3.2. v prípade hornej časti krajných sedadiel plocha s trojuholníkovým prierezom, ktorého vrchol je umiestnený vo vzdialenosti 700 mm od hornej časti a ktorého základňa je široká 100 mm (pozri prílohu 4 obrázok 15). Priestor pre bezpečnostné pásy, ich ukotvenia a slnečné clony je taktiež vyňatý; 7.7.8.6.3.3. v prípade priestoru pre nohy pri krajných sedadlách plochu s prierezom nepresahujúcim 0,02 m2 (0,03 m2 v nízkopodlažných vozidlách) a s maximálnou šírkou 100 mm (150 mm v nízkopodlažných vozidlách) (pozri prílohu 4 obrázok 16). 7.7.8.6.3.4. Vo vozidle s kapacitou nepresahujúcou 22 cestujúcich môže mať vonkajší zadný okraj voľného priestoru, videný v pôdoryse, v prípade miest na sedenie, ktoré sú najbližšie k zadným rohom karosérie, zaoblenie s polomerom maximálne 150 mm (pozri prílohu 4 obrázok 17).

7.7.8.6.4. Vo voľnom priestore vymedzenom v bodoch 7.7.8.6.1, 7.7.8.6.2 a 7.7.8.6.3 sú povolené tieto ďalšie výčnelky: 7.7.8.6.4.1. výčnelok operadla ďalšieho sedadla, jeho konzol a príslušenstva (napr. sklopný stolík); 7.7.8.6.4.2. vo vozidlách s kapacitou nepresahujúcou 22 cestujúcich výčnelok podbehu kolesa za predpokladu, že je splnená jedna z týchto dvoch podmienok: 7.7.8.6.4.2.1. výčnelok nesiaha za strednú zvislú rovinu miesta na sedenie (pozri prílohu 4 obrázok 18) alebo 7.7.8.6.4.2.2. najbližší okraj plochy s hĺbkou 300 mm pre nohy sediaceho cestujúceho je vysunutý maximálne 200 mm od okraja nestlačenej sedacej časti sedadla a maximálne 600 mm pred operadlo sedadla, merané v strednej zvislej rovine miesta na sedenie (pozri prílohu 4 obrázok 19). V prípade dvoch sedadiel obrátených proti sebe sa toto ustanovenie vzťahuje len na jedno zo sedadiel a zostávajúci priestor pre nohy sediacich cestujúcich musí byť aspoň 400 mm; 7.7.8.6.4.3. v prípade sedadiel vedľa sedadla vodiča vo vozidlách s kapacitou nepresahujúcou 22 cestujúcich výčnelok palubnej dosky/prístrojového panela, čelného skla, slnečných clôn, bezpečnostných pásov, ich ukotvenia a prednej kapoty; 7.7.8.6.4.4. výčnelok otvoreného výklopného okna a jeho úchytiek.

7.7.9. Komunikácia s vodičom

7.7.9.1. Vozidlá triedy I, II a A musia byť vybavené prostriedkami umožňujúcimi cestujúcim signalizovať vodičovi, že je potrebné zastaviť vozidlo. Ovládače všetkých týchto komunikačných zariadení musí byť možné uviesť do činnosti dlaňou jednej ruky. Vhodné komunikačné zariadenia musia byť rozmiestnené v primeranom počte a rovnomerne v celom vozidle a maximálne vo výške 1 500 mm od podlahy; tým sa nevylučuje možnosť namontovania ďalších komunikačných zariadení vo väčšej výške. Ovládače musia byť vo farbe kontrastnej voči ich okoliu. Aktivácia ovládačov musí byť cestujúcim oznámená prostredníctvom jedného alebo niekoľkých osvetlených symbolov. Takýto symbol musí znázorňovať slová „autobus zastavuje“ alebo rovnocenný a/alebo vhodný piktogram a musí zostať osvetlený až do otvorenia prevádzkových dverí. Kĺbové vozidlá musia mať také symboly v každej tuhej časti vozidla. Dvojpodlažné vozidlá ich musia mať na každom podlaží. Na akékoľvek použité textové označenia sa použijú ustanovenia bodu 7.6.11.4.

7.7.9.2. Komunikácia s priestorom pre posádku

Ak priestor pre posádku nemá žiadny prístup do priestoru pre vodiča alebo cestujúcich, musia sa zabezpečiť prostriedky komunikácie medzi vodičom a týmto priestorom pre posádku.

7.7.9.3. Komunikácia s priestorom toalety

Priestor toalety musí byť vybavený prostriedkami na privolanie pomoci v prípade núdze.

7.7.10. Automaty na teplé nápoje a kuchynské vybavenie

7.7.10.1. Automaty na teplé nápoje a kuchynské vybavenie musia byť namontované alebo zaistené tak, aby sa pri prudkom brzdení alebo pri odstredivých silách v zákrutách nemohol na žiadneho cestujúceho vyliať žiadny horúci pokrm alebo nápoj.

7.7.10.2. Vo vozidlách vybavených automatmi na teplé nápoje a kuchynským vybavením musia mať všetky sedadlá pre cestujúcich primerané vybavenie na odloženie horúceho pokrmu alebo nápoja za jazdy vozidla.

7.7.11. Dvere do vnútorných priestorov

Každé dvere na toaletu alebo do iného vnútorného priestoru:

7.7.11.1. musia byť samozatvárateľné, a pokiaľ by mohli cestujúcim v prípade núdze prekážať, ak sú otvorené, nesmú byť vybavené žiadnym zariadením, ktoré by ich blokovalo v otvorenej polohe;

7.7.11.2. nesmú v otvorenej polohe zakrývať žiadnu kľučku, ovládacie zariadenie na otváranie alebo povinné značenie akýchkoľvek prevádzkových dverí, núdzových dverí, núdzových východov, hasiacich prístrojov alebo lekárničiek;

7.7.11.3. musia byť vybavené prostriedkami umožňujúcimi otvoriť v prípade núdze dvere zvonku;

7.7.11.4. nesmie byť možné ich uzamknúť zvonku, ak nemôžu byť kedykoľvek otvorené zvnútra.

7.7.12. Spojovacie schodisko dvojpodlažného vozidla (pozri prílohu 4 obrázok 1)

7.7.12.1. Minimálna šírka každého spojovacieho schodiska musí byť riešená tak, aby umožňovala voľný priechod šablóny prístupu k jednoduchým dverám, ako je znázornené v prílohe 4 obrázku 1. Panel sa posúva od uličky dolného podlažia až k poslednému schodíku v smere pravdepodobného pohybu osoby používajúcej schodisko.

7.7.12.2. Spojovacie schodiská musia byť konštruované tak, aby pri prudkom brzdení vozidla pohybujúceho sa smerom dopredu, nehrozilo žiadne nebezpečenstvo, že cestujúci bude zhodený dolu.

Táto požiadavka sa považuje za splnenú, ak je splnená aspoň jedna z týchto podmienok:

7.7.12.2.1. žiadna časť schodiska neklesá dopredu;

7.7.12.2.2. schodisko je vybavené zábradliami alebo podobným zariadením;

7.7.12.2.3. v hornej časti schodiska sa nachádza automatické zariadenie, ktoré zabraňuje jeho použitiu v čase, keď je vozidlo v pohybe; toto zariadenie musí byť v prípade núdze ľahko obsluhovateľné.

7.7.12.3. Pomocou valca podľa bodu 7.7.5.1 sa overuje, či podmienky prístupu z uličiek (hornej a dolnej) na schodisko sú primerané.

7.7.13 Priestor pre vodiča

7.7.13.1. Vodič musí byť chránený pred stojacimi cestujúcimi a cestujúcimi sediacimi priamo za priestorom pre vodiča, ktorí by mohli byť počas brzdenia alebo zatáčania vrhnutí do priestoru pre vodiča. Táto požiadavka sa považuje za splnenú ak:

7.7.13.1.1. zadná časť priestoru pre vodiča je uzavretá prepážkou alebo

7.7.13.1.2 sedadlá pre cestujúcich, ktoré sa nachádzajú priamo za priestorom pre vodiča, sú vybavené zábranou alebo, v prípade vozidiel triedy A alebo B, bezpečnostným pásom. Vo vozidlách, kde je priamo za priestorom pre vodiča priestor pre stojacich cestujúcich, sa nepoužije variant bezpečnostného pásu. Ak je namontovaná zábrana, musí spĺňať požiadavky uvedené v bodoch 7.7.13.1.2.1 až 7.7.13.1.2.3 (pozri prílohu 4 obrázok 30). 7.7.13.1.2.1. Minimálna výška zábrany, meraná od podlahy, na ktorej spočívajú nohy cestujúceho, je 800 mm. 7.7.13.1.2.2. Šírka zábrany musí zasahovať od steny vozidla dovnútra aspoň 100 mm za pozdĺžnou osou príslušného najvnútornejšieho sedadla pre cestujúcich, ale v každom prípade musí zasahovať aspoň k najvnútornejšiemu bodu sedadla vodiča. 7.7.13.1.2.3. Vzdialenosť medzi horným okrajom plochy určenej na udržanie akéhokoľvek predmetu (napr. stôl) a horným okrajom zábrany musí byť aspoň 90 mm.

7.7.13.2. Priestor pre vodiča musí byť chránený pred predmetmi, ktoré by sa mohli doň v prípade prudkého brzdenia zakotúľať z priestoru pre cestujúcich, ktorý sa nachádza priamo za priestorom pre vodiča. Táto požiadavka sa považuje za splnenú, ak sa do priestoru pre vodiča nemôže z priestoru pre cestujúcich, ktorý sa nachádza priamo za priestorom pre vodiča, zakotúľať lopta s priemerom 50 mm.

7.7.13.3. Vodič musí byť chránený pred slnkom, oslnením a pred odrazmi umelého vnútorného osvetlenia. Akékoľvek osvetlenie, ktoré by mohlo mať nepriaznivý a zásadný vplyv na výhľad vodiča, musí byť možné používať iba vtedy, ak je vozidlo v kľude.

7.7.13.4. Vozidlo musí byť vybavené zariadením na odmrazovanie a odhmlievanie predného skla.

7.7.14. Sedadlo vodiča

7.7.14.1. Sedadlo vodiča musí byť nezávislé od ostatných sedadiel.

7.7.14.2. Operadlo musí byť buď zakrivené alebo priestor pre vodiča musí byť vybavený opierkami na ruky umiestnenými tak, aby vodič jednak nebol počas manévrovania s vozidlom obmedzovaný a jednak aby nestratil rovnováhu pri priečnych zrýchleniach, ku ktorým môže počas jazdy dôjsť.

7.7.14.3. Minimálna šírka sedacej časti (rozmer F, pozri prílohu 4 obrázok 9) meraná od zvislej roviny prechádzajúcej stredom tohto sedadla je:

7.7.14.3.1. 200 mm vo vozidlách triedy A alebo B;

7.7.14.3.2. 225 mm vo vozidlách triedy I, II alebo III.

7.7.14.4. Minimálna šírka sedacej časti (rozmer K, pozri prílohu 4 obrázok 11a) meraná od zvislej roviny prechádzajúcej stredom tohto sedadla je:

7.7.14.4.1. 350 mm vo vozidlách triedy A alebo B;

7.7.14.4.2. 400 mm vo vozidlách triedy I, II alebo III.

7.7.14.5. Minimálna celková šírka operadla, meraná do výšky 250 mm nad vodorovnou rovinou dotýkajúcou sa horného povrchu nestlačenej sedacej časti, je 450 mm.

7.7.14.6. Vzdialenosť medzi opierkami na ruky musí zabezpečiť voľný priestor pre vodiča, ako je stanovené v bode 7.7.14.2, s veľkosťou aspoň 450 mm.

7.7.14.7. Sedadlo musí byť nastaviteľné, pokiaľ ide o vodorovnú a zvislú polohu i sklon operadla. Musí sa automaticky zablokovať v určenej polohe a, pokiaľ je vybavené otočným mechanizmom, musí sa automaticky zablokovať v polohe na riadenie. Sedadlo musí byť vybavené systémom odpruženia.

7.7.14.7.1. Systém odpruženia a nastavenie zvislej polohy nie sú povinné vo vozidlách triedy A alebo B.

7.8. Umelé vnútorné osvetlenie

7.8.1. Vnútorné elektrické osvetlenie musí zabezpečovať osvetlenie:

7.8.1.1. všetkých priestorov pre cestujúcich, priestorov pre posádku, priestorov toaliet a kĺbovej časti kĺbového vozidla;

7.8.1.2. každého schodu alebo schodov;

7.8.1.3. prístupu ku každému východu a priestor bezprostredne pri prevádzkových dverách vrátane prípadného pomocného zariadenia na nastupovanie, keď je v prevádzke;

7.8.1.4. vnútorných označení a vnútorných ovládačov všetkých východov;

7.8.1.5. všetkých miest, kde sú prekážky.

7.8.1.6. V dvojpodlažnom vozidle bez strechy musí byť čo možno najbližšie k hornej časti každého schodiska vedúceho na horné podlažie aspoň jedno osvetľovacie zariadenie.

7.8.2. Musia existovať aspoň dva obvody vnútorného osvetlenia tak, aby prípadný výpadok jedného okruhu neovplyvnil druhý. Obvod slúžiaci len na trvalé osvetlenie vstupu a výstupu z vozidla sa môže považovať za jeden z týchto obvodov.

7.8.3. (Vyhradené)

7.8.4. Nevyžadujú sa jednotlivé svietidlá pre každý z prvkov uvedených v bode 7.8.1, pokiaľ je za bežnej prevádzky zabezpečené adekvátne osvetlenie.

7.8.5. Ovládačom povinného vnútorného osvetlenia musia byť ručné spínače ovládané vodičom alebo automaticky.

7.9. Kĺbová časť kĺbových vozidiel

7.9.1. Kĺbová časť, ktorá spája tuhé časti vozidla, musí byť navrhnutá a skonštruovaná tak, aby umožňovala otáčavý pohyb okolo aspoň jednej vodorovnej osi a aspoň jednej zvislej osi.

7.9.2. Ak kĺbové vozidlo s pohotovostnou hmotnosťou stojí na vodorovnom rovnom povrchu, nesmie byť medzi podlahou žiadnej z tuhých častí a podlahou otočnej platne alebo prvku, ktorý ju nahrádza, nekrytá medzera so šírkou presahujúcou:

7.9.2.1. 10 mm, ak všetky kolesá vozidla spočívajú na rovnakej rovine, alebo

7.9.2.2. 20 mm, ak kolesá nápravy, ktorá sa nachádza najbližšie ku kĺbovej časti, spočívajú na povrchu, ktorý je o 150 mm vyššie než povrch, na ktorom spočívajú kolesá ostatných náprav.

7.9.3. Výškový rozdiel medzi úrovňou podlahy tuhých častí a podlahy otočnej platne, meraný v spoji, nesmie presahovať:

7.9.3.1. 20 mm za podmienok predpísaných v bode 7.9.2.1 alebo

7.9.3.2. 30 mm za podmienok predpísaných v bode 7.9.2.2.

7.9.4. V kĺbových vozidlách musí byť fyzicky zabránené prístupu cestujúcich do ktoréhokoľvek miesta kĺbovej časti, v ktorom:

7.9.4.1. je v podlahe nekrytá medzera, ktorá nespĺňa požiadavky bodu 7.9.2;

7.9.4.2. podlaha nemôže uniesť hmotnosť cestujúcich;

7.9.4.3. pohyby stien predstavujú nebezpečenstvo pre cestujúcich.

7.10. Smerová stabilita kĺbových vozidiel

Ak sa kĺbové vozidlo pohybuje v priamom smere, musia byť pozdĺžne stredné roviny jeho tuhej časti v zákryte a musia tvoriť súvislú rovinu bez akéhokoľvek odklonu.

7.11. Madlá a držadlá

7.11.1. Všeobecné požiadavky

7.11.1.1. Madlá a držadlá musia byť dostatočne pevné.

7.11.1.2. Musia byť skonštruované a namontované tak, aby nepredstavovali žiadne riziko zranenia pre cestujúcich.

7.11.1.3. Madlá a držadlá musia mať taký prierez, aby ich cestujúci mohol ľahko a pevne uchopiť. Každé madlo musí mať dĺžku aspoň 100 mm, aby sa mohlo uchopiť rukou. Žiadny rozmer prierezu nesmie byť menší než 20 mm alebo väčší než 45 mm s výnimkou madiel na dverách a sedadlách a, v prípade vozidiel triedy II, III alebo B, tiež v prístupových priechodoch. V týchto prípadoch je povolené madlo s minimálnym rozmerom 15 mm za predpokladu, že jeden jeho ďalší rozmer je aspoň 25 mm. Madlo nesmie mať ostré ohyby.

7.11.1.4. Medzera medzi madlom alebo držadlom po väčšine jeho dĺžky a priliehajúcou časťou karosérie vozidla alebo stenami musí byť aspoň 40 mm. V prípade madla na dverách alebo sedadlách alebo v prístupovej uličke vozidiel triedy II, III alebo B sa však pripúšťa medzera so šírkou aspoň 35 mm.

7.11.1.5. Povrch každého madla, držadla alebo stĺpika musí byť farebne kontrastný a v protišmykový.

7.11.2. Ďalšie požiadavky na madlá a držadlá vo vozidlách určených na dopravu stojacich cestujúcich

7.11.2.1. Madlá a/alebo držadlá musia byť k dispozícii v dostatočnom počte v každom mieste podlahovej plochy určenej pre stojacich cestujúcich v súlade s bodom 7.2.2. Na tento účel sa môžu závesné popruhy, ak sú namontované, považovať za držadlá za predpokladu, že sú udržiavané vo svojej polohe vhodnými prostriedkami. Táto požiadavka sa považuje za splnenú, ak zo všetkých možných polôh skúšobného zariadenia znázorneného na obrázku 20 v prílohe 4 možno pohyblivým ramenom skúšobného zariadenia dosiahnuť aspoň dve madlá alebo držadlá. Skúšobné zariadenie sa môže voľne otáčať okolo svojej zvislej osi.

7.11.2.2. Ak sa uplatňuje postup opísaný v bode 7.11.2.1, môžu sa brať do úvahy len také madlá a držadlá, ktoré nie sú umiestnené nižšie ako 800 mm a vyššie ako 1 950 mm nad podlahou.

7.11.2.3. Pre každú polohu, ktorú môže stojaci cestujúci zaujať, nesmie byť v danej polohe minimálne jedno z dvoch požadovaných madiel alebo držadiel vyššie než 1 500 mm nad úrovňou podlahy. To sa nevzťahuje na plochu priľahlú ku dverám, kde by dvere alebo ich mechanizmus v otvorenej polohe mohli brániť použitiu tohto držadla. Výnimku možno pripustiť tiež v strede veľkej plošiny, ale súčet týchto výnimiek nesmie presiahnuť 20 % celkovej plochy pre stojacich cestujúcich.

7.11.2.4. Plochy, ktoré možno obsadiť stojacimi cestujúcimi a ktoré nie sú oddelené sedadlami od bočných stien alebo od zadnej steny vozidla, musia byť vybavené vodorovnými madlami rovnobežnými so stenami a namontovanými vo výške medzi 800 mm a 1 500 mm nad podlahou.

7.11.3. Madlá a držadlá pre prevádzkové dvere

7.11.3.1. Dverové otvory musia byť po oboch stranách vybavené madlami a/alebo držadlami. V prípade dvojitých dverí môže byť táto požiadavka splnená montážou jedného centrálneho stĺpika alebo jedného centrálneho madla.

7.11.3.2. Madlá a/alebo držadlá, ktorými sú vybavené prevádzkové dvere, musia byť také, aby ich mohli uchopiť osoby stojace na zemi v blízkosti prevádzkových dverí alebo na ktoromkoľvek nasledujúcom schode. Také body musia byť umiestnené vo zvislom smere vo výške od 800 do 1 100 mm nad zemou alebo nad povrchom každého schodu a vo vodorovnom smere:

7.11.3.2.1. pre polohu osoby stojacej na zemi v mieste ležiacom maximálne 400 mm smerom dovnútra od vonkajšej hrany prvého schodu a

7.11.3.2.2. pre polohu určitého jednotlivého schodu v mieste, ktoré neleží smerom von od vonkajšej hrany príslušného schodu a ktoré je vzdialené maximálne 600 mm smerom dovnútra od tej istej hrany tohto schodu.

7.11.4. (Vyhradené)

7.11.5. Madlá a držadlá pre spojovacie schodiská v dvojpodlažných vozidlách

7.11.5.1. Na každej strane všetkých spojovacích schodísk musia byť vhodné madlá alebo držadlá. Tieto madlá alebo držadlá musia byť umiestnené v rozmedzí od 800 mm a 1 100 mm nad nášľapnou hranou každého schodu.

7.11.5.2. Madlá a/alebo držadlá musia byť také, aby ich mohla uchopiť osoba stojaca na dolnom alebo hornom podlaží v blízkosti spojovacieho schodiska a na ktoromkoľvek z nasledujúcich schodov. Príslušné body uchopenia musia byť umiestnené vo zvislom smere vo výške od 800 mm do 1 100 mm nad dolným podlažím alebo nad povrchom každého schodu a

7.11.5.2.1. pre polohu osoby stojacej na dolnom podlaží maximálne 400 mm smerom dovnútra od vonkajšej hrany prvého schodu a

7.11.5.2.2. pre polohu určitého jednotlivého schodu v mieste, ktoré neleží smerom von od vonkajšej hrany príslušného schodu a ktoré je vzdialené maximálne 600 mm smerom dovnútra od tej istej hrany príslušného schodu.

7.12. Ochrana schodových šácht a nechránených sedadiel

7.12.1. Ak by ktorýkoľvek cestujúci mohol byť pri prudkom brzdení vrhnutý dopredu do schodovej šachty, musí byť namontovaná zábrana alebo, v prípade vozidla triedy A alebo B, bezpečnostný pás. Táto zábrana, ak je namontovaná, musí mať od podlahy, na ktorej spočívajú nohy cestujúceho, výšku minimálne 800 mm a musí zasahovať dovnútra od steny vozidla aspoň 100 mm za pozdĺžnu os každého miesta na sedenie, na ktorom je cestujúci vystavený tomuto riziku, alebo musí zasahovať k podstupnici najvnútornejšieho schodu podľa toho, ktorý rozmer je menší.

7.12.2. Na hornom podlaží dvojpodlažného vozidla musí byť šachta spojovacieho schodiska chránená uzavretou zábranou s minimálnou výškou 800 mm, meranou od podlahy. Spodný okraj zábrany nesmie byť vyššie ako 100 mm od podlahy.

7.12.3. Predné sklo pred cestujúcimi na predných sedadlách horného podlažia dvojpodlažného vozidla musí byť vybavené čalúnenou zábranou. Horný okraj tejto ochrany musí byť umiestnený zvisle vo výške od 800 mm do 900 mm nad podlahou, na ktorej spočívajú nohy cestujúceho.

7.12.4. Podstupnica každého schodu spojovacieho schodiska v dvojpodlažnom vozidle musí byť uzavretá.

7.13. Priehradky pre batožinu a ochrana cestujúcich

Osoby vo vozidle musia byť chránené pred predmetmi, ktoré by mohli pri brzdení alebo pod vplyvom odstredivých síl spadnúť z priehradiek na batožinu. Ak je vozidlo vybavené batožinovými priestormi, musí byť konštruované tak, aby nemohlo pri prudkom brzdení dôjsť k vypadnutiu batožiny.

7.14. Poklopy v podlahe, ak sú namontované

7.14.1. Všetky poklopy v podlahe, ktoré nie sú únikovým prielezom, musia byť upevnené a zabezpečené tak, aby sa nemohli vychýliť zo svojej polohy alebo otvoriť bez použitia náradia alebo kľúčov, a žiadne zdvíhacie alebo zabezpečovacie zariadenie nesmie vyčnievať viac než 8 mm nad úrovňou podlahy. Hrany výčnelkov musia byť zaoblené.

7.15. Vizuálna zábava

7.15.1. Prostriedky vizuálnej zábavy pre cestujúcich, napríklad televízne monitory alebo videá, musia byť umiestnené mimo zorného poľa vodiča sediaceho vo svojej obvyklej polohe na riadenie. To nevylučuje televízny monitor alebo podobné zariadenie používané ako súčasť ovládania alebo riadenia vozidla, napríklad na monitorovanie prevádzkových dverí.

7.16. Trolejbusy

7.16.1 Trolejbusy musia spĺňať ustanovenia prílohy 12.

7.17. Ochrana cestujúcich vo vozidlách bez strechy

Každé vozidlo bez strechy musí mať:

7.17.1. spojitý predný panel cez celú šírku tej časti vozidla, ktorá nemá strechu, s výškou najmenej 1 400 mm od úrovne podlahy priliehajúcej k prednému panelu;

7.17.2. spojitú ochranu pozdĺž bočných strán a na zadnej strane tej časti vozidla, ktorá nemá strechu, s výškou najmenej 1 100 mm po stranách a 1 200 mm na zadnej strane vozidla, meranou od úrovne podlahy priliehajúcej k týmto panelom. Táto ochrana musí byť tvorená spojitými bočnými panelmi a zadným panelom s výškou najmenej 700 mm od úrovne podlahy priliehajúcej k týmto panelom a musí byť kombinovaná s jedným alebo niekoľkými spojitými madlami, ktoré musia mať tieto vlastnosti: a) žiadny rozmer prierezu nesmie byť menší ako 20 mm a väčší ako 45 mm; b) veľkosť akéhokoľvek otvoru medzi ochranným zábradlím a akýmkoľvek susediacim ochranným zábradlím alebo panelom nesmie presiahnuť 200 mm; c) musí byť pevne pripojená ku konštrukcii vozidla; d) dvere východov sa považujú za súčasť tejto ochrany.

7.18. Prostriedky pre výhľad a komunikáciu

Vo vozidlách bez strechy musí mať vodič k dispozícii vizuálne prostriedky, napríklad zrkadlo, periskop alebo videokameru/monitor, ktoré mu umožňujú pozorovať správanie cestujúcich v priestore bez strechy. Okrem toho musí mať k dispozícii systém na komunikáciu, ktorý mu umožňuje komunikovať s cestujúcimi.